**Záznam z rokovania pracovnej skupiny „verejné obstarávanie IKT“ uskutočneného dňa (09.04. 2021) o 10.00 hodine prostredníctvom použitia aplikácie MS Teams.**

1. Predseda pracovnej skupiny „verejné obstarávanie IKT“ Kristian Hodossy privítal účastníkov rokovania pracovnej skupiny, pričom v prvom kroku overil prítomnosť členov pracovnej skupiny. Predseda pracovnej skupiny konštatoval vo vzťahu k prezencii účastníkov nasledovné:

Prítomní:

|  |  |
| --- | --- |
| MIRRI | Hodossy, Poloha |
| ÚVO | Kramár, Majchrák |
| MKSR | Machel |
| Únia miest | Dolíhal |
| MVSR | Kubinec |
| Košický samosprávny kraj | Lehotský |
| slovensko.digital | Kulich |
| DEUS | Omasta |
| MHSR | Daniš |
| MZSR/NCZI | Kavčiaková |
| PMÚSR | Ondruš |
| ÚNMS | Madarás |
| MSSR | Hušek |
| PPP | Nechala |
| ÚGKK | Nociar |
| SIS | Raučina |
|  |  |
|  |  |
| **Ospravedlnili sa** |  |
| ÚJD SR |  |
| MDaV SR |  |
| MFSR |  |
| NASES |  |
| ITAS |  |

1. Predseda pracovnej skupiny predstavil tému zasadnutia pracovnej skupiny, ktorou je stav pripravovanej „Národnej koncepcie informatizácie verejnej správy 2021“ (ďalej len „***NKIVS***“) v rámci čoho predseda pracovnej skupiny:

* Vysvetlil aktuálny stav NKIVS,
* Otvoril diskusiu k jednotlivým prioritám identifikovaným v rámci NKIVS, konkrétne v rámci témy: verejné obstarávanie a nákup.

Predseda pracovnej skupiny sa na úvod poďakoval všetkým prítomným za čas a tiež za pripomienky, ktoré boli k NKIVS zaslané a zároveň uviedol, že v prípade, ak členovia pracovnej skupiny majú k téme ďalšie pripomienky môžu ich predniesť v rámci diskusie a zároveň uviedol, že písomne môžu zaslať pripomienky do pondelka 12.04.2021. Predseda pracovnej skupiny vysvetlili prítomným členom pracovnej skupiny genézu NKIVS, ako aj to, že v rámci kapitoly č. 3 NKIVS bol formulovaný iný jazyk ako v rámci kapitoly č. 4 NKIVS, ktorá predstavuje vyššiu úroveň detailu vo vzťahu k tretej kapitole. Zároveň boli členovia informovaní, že pôvodná kapitola č. 6 a jej text bol presunutý do kapitoly č. 4. Predseda pracovnej skupiny následne predstavil identifikované opatrenia v rámci témy verejné obstarávanie a nákup a v rámci každého opatrenia bol členom pracovnej skupiny poskytnutý priestor na diskusiu a prípadné pripomienky.

**Opatrenie č. 1: Centrálne riadenie vybraných IKT komodít**

Predseda pracovnej skupiny predstavil opatrenie a jeho delenie na centrálne obstarávanie a centrálne riadenie IT aktív.

V rámci diskusie poukázala p. Kavčiaková na riziká dynamického nákupného systému (v prípade ak by sa využíval na tento účel) v podobe procesu tzv. „deal reg“. Pán Machel v rámci diskusie poukázal v prípade cieleného výberu konkrétnych produktov a služieb konkrétnych vendorov na potenciálny problém hospodárskej súťaže, ktorý môže vzniknúť. K uvedenému sa vyjadril pán Kramár z ÚVO, pričom deklaroval, že problémom v tomto kontexte môže byť nákup nových produktov a služieb, podpora existujúcich produktov a služieb by nemala byť rizikovým. Predseda pracovnej skupiny reagoval na cielený výber vendorov, spôsobom, že MIRRI si uvedomuje potenciálne riziká súvisiace s hospodárskou súťažou a zároveň dodal, že cieľom centralizácie je úspora finančných prostriedkov a nie konať v rozpore s hospodárskou súťažou.

**Opatrenie č. 2: Vykonávanie kontroly nad vlastníctvom ISVS**

V rámci tohto opatrenia predseda pracovnej skupiny definoval záujem MIRRI dosiahnuť ideálny stav vlastníckych práv k informačným systémom verejnej správy (iným komponentom dodávky),najmä vlastnícke právo tých častí, ktoré boli dodané na zákazku a sú autorským dielom, vrátane dokumentácie.

K uvedenej veci sa vyjadril pán Machel, ktorý poukázal na riešenie situácie prostredníctvom uznesenia Vlády SR č. 654 /2020 o návrhu Základných princípov realizácie IT projektov financovaných z verejných zdrojov a zdrojov EÚ (ďalej len „***Uznesenie***“). K uvedenému sa tiež vyjadril pán Kulich zo slovensko.digital, ktorý odporučil doplniť aplikáciu riešenia aj na existujúce informačné systémy verejnej správy, v ktorých „vendor lock in“ vznikol a je zakonzervovaný Pán Machel vo vzťahu k tejto aktivite deklaroval, že je spôsobilý ponúknuť odborné kapacity.

**Opatrenie č. 3: Vzdelávanie v rámci verejného obstarávania IT**

Predseda pracovnej skupiny identifikoval dané opatrenie z pohľadu potreby osvety vo verejnom obstarávaní IT za účelom zvýšenia povedomia v obstaraní IT.

Pán Majchrák za ÚVO privítal osvetu v tejto oblasti, pričom deklaroval súčinnosť v prípade potreby ale za predpokladu, že bude mať k dispozícii ľudské zdroje. Pán Kulich sa vyjadril k predmetnému, kde vidí význam vo vzdelávaní navonok k IT trhu, zároveň uviedol že text je príliš všeobecný. Pán Nechala sa vyjadril k danej priorite, v zmysle že chápe potrebu danej aktivity, ktorá by nemala ostať na pleciach ÚVO. Zároveň doplnil, že merateľný ukazovateľ „10 konferencií/sympózií/okrúhlych stolov“ do roku 2026 je málo. Pán Raučina za SIS doplnil, že vo vzťahu k uvedenému opatreniu je možné vychádzať z koncepcie ľudských zdrojov, ktorá je schválená. Zároveň navrhol zamyslieť sa nad vytvorením „centra pre osvetu“, ktoré účelom by bolo vytváranie metodiky a dokumentácie v tejto oblasti. Uvedené by si samozrejme vyžiadalo posilniť personálne kapacity. Pán Kramár z ÚVO dal do pozornosti, že osveta musí korešpondovať s metodikou ÚVO vrátane jeho rozhodovacej praxe. Zároveň odporučil využiť „e-learning“, ktorý slúži pre VO v rámci EŠIF, ale mohol by poslúžiť v rámci tohto opatrenia. Pán Kubinec z MVSR vyjadril podporu danému opatreniu a zároveň povedal, že začať je možné s tému „opis predmetu zákazky“, keďže aj tu vníma v rámci štátnej správy nedostatky.

**Opatrenie 4: Využívanie znalostnej databázy vo verejnom obstarávaní IT**

Predseda pracovnej skupiny predstavil účel opatrenia, ktoré veľmi úzko súvisí s opatrením č. 3. Deklaroval vôľu vychádzať z niečoho ako je www.digitalbuyingguide.org/en/. Pán Kubinec z MVSR ocenil aktivitu a odporučil ako inšpiráciu tiež Austráliu <https://www.buyingfor.vic.gov.au/>. Pán Kramár z ÚVO tiež uviedol, že je nevyhnutné v rámci opatrenia č. 3 a 4 klásť dôraz na vecnú špecifikáciu v rámci VO.

**Opatrenie 5: Implementovanie nových riešení a metód vo verejnom obstarávaní pri implementácii**

Predseda pracovnej skupiny uviedol k poslednému opatreniu myšlienku, ktorá bola za daným opatrením. Uvedeným opatrením by prostredníctvom čiastkových iniciatív bola realizovaná kvalita vo verejnom obstarávaní. Pán Kulich za slovensko.digital na záver uviedol, že navrhuje ako samostatné opatrenie doplniť „verejné obstarávanie cloudových služieb“. Záverom uviedol, že podľa jeho názoru chýba v celom texte NKIVS reflexia medzi kapitolami navzájom, čo bude zdôrazňovať aj v rámci ostatných pracovných skupín.

**Záve**r

Predseda pracovnej skupiny konštatoval, že témy na diskusiu boli vyčerpané, zároveň sa členom pracovnej skupiny a účastníkom zasadnutia poďakoval za vstupy a opätovne vyzval na zaslanie konkrétnych pripomienok k jednotlivým častiam do 12.04.2021.