Záznam z rokovania Pracovnej skupiny Verejné obstarávanie IKT,

konaného dňa 13.6. 2018 o 15:00-18:30

na Úrade podpredsedu vlády pre investície a informatizáciu v Bratislave

**Prítomní:** podľa prezenčnej listiny

**Ospravedlnení:** Janka Kavčiaková, Branislav Muller, Jzef Chren, Dáša Lauková, Jozef Kubinec, Tatiana Hrušovská

**Program rokovania:**

1. Otvorenie
2. Diskusia k otázke Vendor lock in a verejné obstarávanie predlžovania SLA zmlúv
3. Ďalšie témy pre doplnenie Koncepcie
4. Závery

**K bodu 1**

Rokovanie pracovnej skupiny otvoril a viedol predseda PS Martin Hasay. Oboznámil prítomných s programom rokovania.

**K bodu 2**

Aktuálnej verzie dokumentu Koncepcia nákupu IKT vo verejnej správe (ďalej len „Koncepcia“) navrhuje o.i. spôsob akým riešiť problematiku Vendor lock in pri softvérových dielach, ktorého príčinou ju výkon autorských práv.

Úrad pre verejné obstarávanie (ÚVO) dodal na základe prechádzajúceho stretnutia s UPVII materiál, ktorý pojednáva o v intenciách pripravovanej novely zákona o verejnom obstarávaní o otázke možného používania nesúťažného postupu formou zmien zmluvy (dodatky) ako aj postupu PRK v súvislosti s verejným obstarávaním predlžovania IKT SLA zmlúv.

Zúčastnení počas diskusie vyjadrovali svoje odborné názory a stanoviská v súvislosti s používaním „dodatkov“ ako aj PRK.

Bolo konštatované:

* používanie „dodatkov“ koncepčne a systémovo nerieši vymanenie sa z vendor lock in, a to z dôvodu (avizovaného) možného opakovania uzavretia dodatku k existujúcej SLA zmluve. Práve možná nelimitovaná opakovateľnosť používania dodatkov vyvoláva reálne riziko neriešenia problému lock in v praxi, na druhej strany prináša zvýšenú mieru flexibility pre verejných obstarávateľov,
* Oproti tomu pôvodný návrh uvedený v Koncepcii navrhoval použitie PRK, ako nástroja na preklenutie obdobia maximálne 3 rokov, počas ktorého by verejný obstarávateľ zahájil VO na zabezpečenie predlženia existujúcej SLA zmluvy, alebo by pripravil VO na úplne nový IS. Uvedený limitácia (max do 3 rokov trvania predĺženia SLA zmluvy),
* EK nevyčítala použitie PRK ako metódy, avšak poukazovala na predlžovanie SLA zmlúv nad rámec ich pôvodnej dĺžky trvania bez súťaže,
* Je potrebné, aby sa ku každej zmluve pristupovalo individuálne z hľadiska podmienok pre umožnenie hospodárskej súťaže. Predĺženie zmluvy musí byť až poslednou inštanciou na nevyhnutné obdobie, vyplývajúce z individuálneho posúdenie situácie daného OVM a preukázateľných krokov, ktoré mali predísť potrebe predlžovať zmluvu.
* Je prioritou aby pri rokovaniach verejní obstarávatelia vyvinuli maximálne úsilie v otázke dohody o získaní výkonu autorských práv od súčasného Dodávateľa s cieľom v ďalšom umožniť riadnu hospodársku súťaž (VO), a to ešte pred samotným predĺžením spolupráce pri poskytovaní podpory a rozvoja IS v ďalšom období (po ukončení SLA zmluvy), ústretoví dodávatelia by mali prejaviť podporu uvedenej myšlienke, nakoľko pri novo-uzatváraných zmluvách už efekt vendor lock in nebude tolerovaný,
* Je potrebné pamätať na zabezpečenie súčinnosti pôvodného dodávateľa počas tranzitívnej doby, keď dôjde k náhrade pôvodného dodávateľa podpory prevádzky IS, nie len zamerať sa na získanie výkonu autorských práv, zároveň je potrebné aby jednotlivé organizácie vykonali v rámci svojho IT kontroly všetkej zmluvne dodanej dokumentácie, a venovali pozornosť aj otázke jej aktuálnosti k dnešnému dňu,
* Ako všeobecný záver:
  + používanie PRK alebo Dodatkov, je možné len v súlade so zákonnými dôvodmi uvedenými v zákone o verejnom obstarávaní, a prípady použitia budú posudzované jednotlivo najmä u IS ktorých prevádzka je „kritická“ pre štát,
  + UPVII posúdi celkový zámer ohľadom ďalšieho smerovania a stratégie IS organizácie, s cieľom umožniť efektívne nakladanie so štátnymi prostriedkami formou hospodárskej súťaže, pričom konkrétny subjekt bude mať povinnosť odôvodniť svoje rozhodnutie ohľadom predlžovania podpory prevádzky súčasného IS, a/alebo rozhodnutie o potrebne zabezpečenia nového IS ktorý nahradí pôvodný IS,
* Prítomní ocenili snahu UPVII o praktický aspekt a smerovanie Koncepcie, so snahou napomôcť verejným obstarávateľom v otázkach ako sa vymaniť z vendor lockin, a tiež s prehľadnou navigáciou umožňujúcou voľbu toho ktorého súťažného postupu pre konkrétnu oblasť IT,
* UPVII bude udržiavať zoznam relevantných SLA zmlúv ktorých sa týka VendorLockin, a v týchto prípadoch bude posudzovať konanie jednotlivých organizácii a ich snahu o riešenie smerujúce k Vendor Lock out. Pre uvedené je potrebné zmapovať aké konkrétne kroky už jednotlivé organizácie zrealizovali smerom k súčasným dodávateľom prevádzky IS. Je možné, že v niektorých prípadoch už došlo k dohode k postúpeniu výkonu autorských práv na verejného obstarávateľa,
* UPVII očakáva pre tento účel úzku a efektívnu spoluprácu s jednotlivými organizáciami, a ich plnú súčinnosť v tejto otázke,
* UPVII v snahe pôsobiť preventívne proti vzniku efektu Vendor lokin do budúcna pripraví vzorové zmluvy (zmluva o dielo na dodávku IS / SLA zmluva) obsahujúce ustanovenia zamedzujúce tomuto efektu. Organizácie budú mať možnosť uvedené použiť pre svoje účely, čo má viesť k jednotnému prístupu a aj uľahčeniu riešenia tejto otázky jednotlivo a možno nie rovnakým spôsobom,
* v zmysle horeuvedeného, dôjde k výberu tých ustanovení znenia autorského zákona v prostredí Slovenskej legislatívy, ktoré budú nevyhnuté na zamedzenie efektu Vendor Lockin do budúcna.

Je spoločným zámerom postupovať v najbližšom období tak, **aby nedošlo k „automatickému“ chápaniu riešenia problému LockIN – tj že PRK sa vôbec nesmie použiť „lebo neprejde na UVO“ alebo opačný extrém „že veď stačí dodatkovať, to je to tým jednoducho vybavené“.**

Uvedenú osvetu chce **UPVII spolu s ÚVO** šíriť medzi verejných obstarávateľov IS riešení (aj dodávateľov IS riešení pre štát) tak aby sa zamedzilo milnému výkladu, miskomunikácii, prípadne dezinterpretácii vo veci ako ďalej prakticky riešiť situáciu u cca 80tich SLA IT zmlúv.

Riešenie konkrétnych situácii – s cieľom zabezpečiť podporu prevádzky kritických IS, bude vnímať a **posudzovať UPVII s UVO jednotlivo/individuálne**, práve s ohľadom na nájdenie správneho riešenia ktoré bude v súlade so zákonom o VO.

**Spoločným zámerom musí byť:**

* **Podporiť riadnu hospodársku súťaž v IT na Slovensku a zároveň**
* **Zabezpečiť podporu prevádzky „kritických“ informačných systémov štátu, pri ktorých neexistencia zmluvnej podpory prevádzky by mohla spôsobiť škody ekonomického a/alebo spoločenského významu.**

Základnou otázkou na ktorú bude musieť verejný obstarávateľ odpovedať voči komisii UPVII bude, na základe akých argumentov chce predlžovanie podpory aktuálneho IS, a zároveň nasledovné otázky:

1. Došlo k snahe získať výkon autorských práv od súčasného dodávateľa podpory prevádzky IS? S akým výsledkom?
2. Je nevyhnutné predlžovať podporu prevádzky so súčasným dodávateľom? alebo je možná súťaž?
3. Aké sú individuálne prekážky súťaže v danom prípade? Aké kroky už OVM vykonal v snahe odstrániť prekážky súťaže? Aké sú individuálne potreby pre umožnenie súťaže a za aký čas je možné ich dosiahnuť?
4. Kedy predpokladá ukončenie životného cyklu IS, a aké konkrétne kroky plánuje do budúcna vykonať (príprava VO na dlhodobú SLA zmluvu, alebo VO na úplne nový IS – v oboch prípadoch už s prevenciu zamedzenia Vendor Lock in efektu) – posúdenie hospodárnosti oboch variant ako aj technologickej aktuálnosti riešenia IT

* Výsledok uvedeného odborného overenia situácie bude UPVII následne adresovať na ÚVO.
* Predlžovanie podpory prevádzky musí byť determinované potvrdením jasného smerovania stratégie ohľadom ďalšieho smerovania IS v štátnej organizácii – konkrétne, vo forme preukázania časového plánu a budúcich nákladov, ktorými bude popisovať životný cyklus IS (pôvodný IS/nový IS).
* Akékoľvek predlžovanie podpory prevádzky (či už cestou PRK alebo dodatkom) musí akceptovať individuálne dohodnuté podmienky s UPVII (predĺženie len na nevyhnutné trvanie, podmienka odovzdania autorských práv a dokumentácie, podmienka budovania personálnych kapacít, atď.)

**Ďalši dohodnutý postup s finalizáciou dokumentu Koncepcia**

1. Vypustiť prílohu o PRK (s cieľom eliminovať „dojem“ , že koncepcia nabáda k použitiu PRK),
2. V celom dokumente sa („prechodné“) obdobie 3 rokov nahradí textáciou, „na nevyhnutnú dobu v danom prípade, maximálne však do 3 rokov“, čiže nie na 3 roky default,
3. V častiach kde sa píše o použití PKR, bude nahradené: „použitím vhodného postupu VO“ (rozumej, PRK alebo Dodatok – podľa konkrétnej situácie),
4. Explicitne sa uvedie, že reštriktívne podmienky pôvodne zamýšľané pre PRK (potreba odovzdať autorské práva, zdrojové kódy, dokumentáciu, budovať vlastné kapacity, atď.) platia rovnako aj pre dodatky a budú vždy výsledkom individuálenho posúdenia stavu v danej organizácii

**K bodu 3**

* Zúčastnení členovia PS sa dohodli, že v čo možno najkratšom čase pošlú svoje námety na doplnenia textu hlavného dokumentu Koncepcie (prípadne review textácie Koncepcie) formou track changes.
* Zúčastnení členovia PS sa dohodli, že pošlú dopracovania tém, s cieľom sfinalizovať dokument v čo možno najkratšom čase (do konca júna 2018)
* Zástupca Slovensko.Digital prezentoval nasledovný návrh: nakoľko detailné dopracovanie Koncepcie vyžaduje dlhší čas ako len do konca júna a zároveň štát potrebuje usmerniť OVM v oblasti servisných zmlúv a rovnako OVM v oblasti nových obstarávaní (predovšetkým z EŠIF), navrhuje sa:
  1. Vyčlenenie riešenia Lock-in ako samostatného metodického usmernenia, ktoré schváli Rada vlády pre digitalizáciu – jún 2018
  2. Urýchlené vydanie vysokoúrovňových „Pravidiel“ podľa ktorých majú pripravovať nové obstarávania (ekvivalent „desatora“) – júl 2018
  3. Dopracovanie „pravidiel“ do metodík a výdkladových stanovísk – august/september 2018

|  |  |  |
| --- | --- | --- |
| 1 | MEAT kritéria – doplniť príklad na VO skrz MEAT na SLA | [UPVII/UVO] |
| 2 | Vytvorenie vzorových zmlúv na Zmluvu o dielo na IS, zmluvu SLA | [UPVII] |
| 3 | Delenie zákaziek | [SD+UVO,  review ITAS] |
| 4 | EUPL – porovnanie s textáciou vzorových zmlúv – vyhodnotenie | [UPVII, SD?] |
|  | EUPL – doplnenie textov do tela koncepcie a prílohy k autorským právam | [SD, review ITAS] |
| 5 | Agilné prístupy k implementácii | [SD] |
| 6 | navrhnúť textáciu, ako zverejniť zoznam problémových zmlúv a subjektov, ktoré nie sú ochotne sa dohodnúť [ | [SD] |
| 7 | navrhnúť textáciu, ako by mala Komisia na UPVII zhodnotiť to, koľko času je naozaj nevyhnutne na novu súťaž a aký je stav na OVM. | [SD, UPVII] |
| 8 | Navrhnúť textáciu, ktorou sa posilní myšlienka, že cieľom je súťažiť čo najskôr, nie využívať PRK alebo dodatky na predlžovanie zmlúv | [SD, UPVII] |
| 9 | Ľudské zdroje | návrhy od všetkých |

**Dohodnuté úlohy**

(viď záver bodu 2, a bod 3)

Zapísal:

Predseda PS

Schválil:

Predseda PS