

**Koncepcia nákupu IT vo verejnej správe**

Obsah

[1. Manažérske zhrnutie 4](#_Toc3808039)

[2. Ciele a východiská koncepcie 6](#_Toc3808040)

[3. Oblasti obstarávania IT 10](#_Toc3808041)

[3.1. Kategorizácia hardvéru 10](#_Toc3808042)

[3.2. Kategorizácia softvéru 10](#_Toc3808043)

[3.3. Služby 11](#_Toc3808044)

[3.4. Cloud 12](#_Toc3808045)

[4. Situácie verejného obstarávateľa a ich riešenie 14](#_Toc3808046)

[4.1. Nový softvér (situácia č. 1) 14](#_Toc3808047)

[4.2. Prevádzková zmluva, pre SW, ktorý sa ešte len dodáva (situácia č. 2) 19](#_Toc3808048)

[4.3. Prevádzková zmlva pre ďaľšie obdobie (situácia č. 3) 23](#_Toc3808049)

[4.4. Naliehavá potreba prevádzkovej zmluvy z dôvodu už ukončenej pôvodnej zmluvy (situácia č. 4) 24](#_Toc3808050)

[5. Ďalšie kroky ku konsolidácii stavu v oblasti prevádzkových zmlúv 26](#_Toc3808051)

[6. Zoznam príloh 28](#_Toc3808052)

**Zoznam skratiek**

|  |  |
| --- | --- |
| IKT | Informačno-komunikačné technológie |
| NKIVS | Národná koncepcia informatizácie verejnej správy |
| ÚPVII | Úrad podpredsedu vlády SR pre investície a informatizáciu |
| ÚVO | Úrad pre verejné obstarávanie |
| ITAS | IT Asociácia Slovenska |
| MEAT kritéria | Most economically advantageous tender, kritériá ekonomicky najvýhodnejšej ponuky vo verejnom obstarávaní |
| API | Application programming interface, Aplikačné programové rozhranie |
| KRIS | Koncepcia rozvoja informačných systémov |
| OVM | Orgán verejnej moci |
| ÚPVS | Ústredný portál verejnej správy |
| PaaS | Platform as a service |
| IaaS | Infrastructure as a service |
| SaaS | Software as a service |
| FTFP | Fixed time fixed price (dodávka za pevne stanovenú cenu a do určeného termínu) |
| MV SR | Ministerstvo vnútra SR |
| VO | Verejné obstarávanie |
| PRK | Priame rokovacie konanie |
| SLA | Service level agreement |
| EUPL | European Union Public Licence |
| ZVO | Zákon o verejnom obstarávaní |
| MSP | Malá a stredné podniky |
| PHZ | Predpokladaná hodnota zákazky vo verejnom obstarávaní |
| EKS | Elektronický kontraktačný systém MV SR |
| GPL | General public license |
| UX | User experience |
| UI | User interface |
| SDLC | System development LiveCycle |
| HLD | High level design |
| BPMN | Business process modeling notation |
| UML | Unified modeling language |
| ITIL | Information technology infrastructure library |
| PM | Project management |
| QA | Quality assurance |
| CBA | Cost Benefit Analysis |

# Manažérske zhrnutie

Účelom tohto dokumentu je stanoviť novú koncepciu pre nákup informačných technológii vo verejnej správe v súlade s požiadavkami uvedenými v kapitole 3.3 (Lepší nákup IT) Národnej koncepcie informatizácie verejnej správy schválenej dňa 28.9.2016 Vládou SR (ďalej aj **„NKIVS“**), a to

* vzhľadom na potrebu jednotne usmerniť orgány verejnej moci ako verejných obstarávateľov/obstarávateľov k efektívnemu a jednotnému uplatňovaniu postupov verejného obstarávania v oblasti IT,
* vzhľadom na špecifické problémy verejného obstarávania v oblasti IT, a to problém „vendor lock-in“ (stav závislosti verejných obstarávateľov na dodávateľoch SW, ktorý vznikol predovšetkým z dôvodu výhradných práv autora k jeho dielu a nedostatočného prenesenia oprávnení spadajúcich do majetkových autorských práv a zdrojového kódu k dodanému SW na strane dodávateľa, ako i z dôvodu, že v prípade agendových systémov zabezpečujúcich realizáciu procesov vyplývajúcich z jedinečnej národnej legislatívy získal dodávateľ riešenia aj jedinečnú doménovú znalosť), nevyriešenie otázok súvisiacich s podporou, údržbou a rozvojom SW, nedostatok odborných kapacít v oblasti IKT na strane verejných obstarávateľov, obmedzenú možnosť porovnávania ponúk, resp. hodnotenia schopností uchádzača dodať požadované SW dielo v potrebnom čase a kvalite.

Tento dokument sa v snahe dosiahnuť určené ciele sústredí na najzávažnejšie identifikované oblasti verejného obstarávania IT, a  to:

* verejné obstarávanie servisných (prevádzkových) zmlúv k existujúcim SW dielam,
* zohľadnenie celého životného cyklu SW v plánovaní verejného obstarávania SW diel, vrátane ich následnej prevádzky(teda ide o požiadavku, aby bola v každom momente v dostatočnom rozsahu zabezpečená  podpora a údržba vrátane zmien SW diela).

Riešenie predostretých problémov je ďalej bližšie rozobrané vo forme štyroch situácií, v ktorých sa môžu ocitnúť v súčasnosti verejní obstarávatelia.

Pre tieto účely bola na Úrade podpredsedu vlády SR pre investície a informatizáciu (ďalej aj ako „ÚPVII“) zriadená pracovná skupina pre verejné obstarávanie v oblasti IKT, ktorá je zložená zo zástupcov ÚPVII, ÚVO, IT AS, Slovensko.Digital, Slovenská informatická spoločnosť, Partnerstvo pre prosperitu a vybraných zástupcov ústredných orgánov štátnej správy, ktorí prejavili záujem o členstvo v pracovnej skupine.

Koncepcia má ambíciu pomôcť verejným obstarávateľom v snahe o dosiahnutie vytýčených cieľov a naplnenie spoločenskej požiadavky, pričom vychádza z „best practice“ postupov pre nákup informačných technológií a stanovuje jasné a kontrolovateľné pravidlá pre nákup IT vo verejnej správe. Koncepcia sa venuje novým inštitútom vo VO, ako napr. popis metódy „súťaže návrhov“ pri obstarávaní IT riešení (unikátne SW diela), ktorá je jednou z  možností pre dosiahnutie transparentnej súťaže pri zohľadnení náročnosti a špecifík pre posudzovanie IT riešení odborníkmi. V súlade so stanoviskom Európskej komisie[[1]](#footnote-1) sú definované základné východiská pre vypracovanie metodiky pre využívanie súťaže návrhov s nadväzujúcim priamym rokovacím konaním, ako jedného z možných postupov verejného obstarávania unikátnych SW diel. Okrem iného popisuje aj ďalšie nové inštitúty ako prípravné trhové konzultácie.

Vzhľadom na široké spektrum problematických oblastí ktoré sa v súčasnosti vyskytujú v oblasti verejného obstarávania IKT na Slovensku sa ďalším témam bude venovať druhé rozšírené vydanie (pokračovanie) Koncepcie. Plánovaný termín vydania je september 2019. Pre úplnosť uvádzame, že ide napr. o nasledovné témy/oblasti:

* uplatnenie MEAT kritérií vo verejnom obstarávaní IT, nakoľko v súčasnosti prevažuje len kritérium najnižšia cena,
* zrýchlenie procesu verejného obstarávania, nakoľko v súčasnosti je proces verejného obstrarávania IT z pohľadu intenzívneho progresu IT technológii v čase neúmerne zdĺhavý,
* správne a komplexné definovanie opisu predmetu zákazky, vrátane zvýšenia odbornosti personálnych kapacít, zodpovedných najmä za opis predmetu zákazky pri verejnom obstarávaní IT,
* spôsob určenia predpokladanej hodnoty zákazky,
* určenie rozsahu požiadaviek na preukázanie technickej, ekonomickej alebo odbornej spôsobilosti v rámci podmienok účasti v etape prípravy súťažných podkladov (požadované certifikáty, preukazovanie odborných skúseností na základe doterajšej praxe odborníkov uchádzača) vo väzbe na elimináciu prípadnej diskriminácie uchádzačov zo strany verejného obstarávateľa/obstarávateľa,
* vypracovať metodiku pre použitie súťaže návrhov pri obstarávaní unikátneho SW diela,
* v úzkej spolupráci s ÚVO usmerniť verejných obstarávateľov, ako viesť rokovacie konanie so zverejnením a súťažný dialóg,
* vytvoriť vzorové ustanovenia zmluvy, riešiace subdodávateľské reťazce pri obstarávaní IKT aj nad rámec súčasnej právnej regulácie, avšak v jej súlade,
* preskúmať možnosti verejného obstarávania, ktoré vytvorí predpoklady pre využívanie agilných postupov realizácie a vývoja SW diela,
* Autorské práva v sfére IT,
* vypracovanie opatrenia k postupu verejného obstarávateľa a obsahu dokumentácie v situáciaciách č. 2 až 4 (kapitola 4 tejto Koncepcie),
* metodika centrálneho verejného obstarávania IKT.

# Ciele a východiská koncepcie

Koncepcia je nástrojom, ktorý určuje strategické  smerovanie verejnej správy v oblasti nákupu IT tak, aby bolo možné dosiahnuť:

* Zabezpečenie kontinuity prevádzky existujúceho SW diela,
* Skutočnú súťaž medzi dodávateľmi IT využívaním vhodných postupov verejného obstarávania pre daný predmet verejnej zákazky,
* Znižovanie nákladov a času na implementáciu a prevádzku IT, osobitne znižovania dodatočných nákladov,
* Zabezpečenie výberu účelných, efektívnych a hospodárnych riešení v rámci oblasti nákupu IT na základe vypracovaných CBA,
* Zrýchlenie procesu verejného obstarávania IT s ohľadom na rýchly vývoj technológii a aplikácii, najmä procesom výberu vhodného postupu verejného obstarávania,
* Presadzovanie MEAT kritérií,
* Flexibilitu pri výbere, vo vývoji, úpravách a integrácii IT (vrátane odstránenia tzv. lock-in - „uzamknutia“ verejného obstarávateľa vo vzťahu s jedným dodávateľom).

Predpokladmi úspešného prechodu na plnenie cieľov koncepcie sú objektívne faktory, ktorých riadenie však nemusí byť plne v kompetencii orgánov verejnej moci. Ide predovšetkým o tieto predpoklady:

* Získanie autorských práv a zdrojových kódov,
* Plánovanie uzatvárania servisných zmlúv na obdobie, s rešpektovaním plánovaného životného cyklu, predmetného informačného systému s využitím inštitútu opcií alebo nových verejných obstarávaní[[2]](#footnote-2),
* Počas prechodného obdobia, t.j. do ukončenia verejného obstarávania, možnosť využiť postup podľa §29 ZVO (§ 29 písm. f ZVO, priame rokovacie konanie môže byť použité po splnení podmienok stanovených ZVO),
* Možnosť mať uzatvorené dve servisné zmluvy na jeden predmet zákazky (jeden a ten istý informačný systém),
* Stanoviť podmienky účasti, resp. sankcie tak, aby bol chránený majetok štátu s dôrazom na plnenie povinností SR v rámci národných a medzinárodných zmlúv.

Vychádzajúc z kapitol 5 a 6.2 NKIVS, realizácia požiadaviek informatizácie verejnej správy je premietnutá do jej referenčnej architektúry a nasledovných priorít, ktoré je potrebné vziať do úvahy a aplikovať pri plánovaní a realizácii verejného obstarávania IKT:

* Strategická priorita Vládny cloud 2
* Strategická priorita Manažment údajov 2
* Strategická priorita Multikanálový prístup 2
* Strategická priorita Integrácia a orchestrácia 2
* Strategická priorita Interakcia s verejnou správou, životné situácie a výber služby navigáciou 2
* Strategická priorita Komunikačná infraštruktúra 2
* Strategická priorita Otvorené údaje 2
* Strategická priorita Rozvoj agendových informačných systémov a využívanie centrálnych spoločných blokov 2
* Referenčná architektúra integrovaného informačného systému verejnej správy 2
* Aktualizovaná metodika projektového riadenia projektov informatizácie verejnej správy 2
* Detailný akčný plán informatizácie verejnej správy (2017-2020) 2
* Koncepcia riadenia informatizácie verejnej správy 2
* Referenčná architektúra Informačného systému verejnej správy v cloude [[3]](#footnote-3).

Z pohľadu najčastejšieho verejného obstarávania IT orgánmi verejnej moci sa jedná o oblasti budovania, rozvoja a zabezpečovania prevádzky agendových informačných systémov.

Cieľovým stavom je agendový informačný systém, ktorý najmä:

* v maximálnej miere podporuje automatizované spracovanie operácií a umožní poskytovanie služieb na vysokej kvalitatívnej úrovni,
* je komplexne integrovaný na všetkých úrovniach s centrálnym riešením e-Governmentu,
* používa jednotný spôsob pre overovanie identít, tam kde je to výhodné aj pre správu oprávnení a prístupov,
* využíva spoločne stavebné bloky, budované na národnej a európskej úrovni, a je prepojený s relevantnou digitálnou infraštruktúrou služieb EÚ,
* je prevádzkovaný vo vládnom cloude (na základe princípu „cloud-first“) s výnimkou prípadu ak sa jedná o informačný systém spadajúci pod kritickú infraštruktúru štátu,
* je prístupný cez otvorené API a schopný poskytnúť všetky relevantné údaje ako otvorené údaje s výnimkou prípadu ak sa jedná o informačný systém spadajúci pod kritickú infraštruktúru štátu.

Zodpovední za tvorbu, definovanie, udržiavanie a rozvoj segmentových architektúr jednotlivých rezortov, subjektov samosprávy alebo architektúr spoločných modulov, ako aj architektúr jednotlivých riešení sú architekti povinných osôb. Títo sú metodicky riadení AKVS, ako vlastníkom a gestorom strategickej architektúry verejnej správy.

Segmentoví architekti prostredníctvom vypracovania a pravidelnej aktualizácie segmentovej architektúry a z nej odvodenej koncepcie rozvoja informačných systémov (KRIS) ich rezortu zabezpečujú rozvoj svojho informačného prostredia v súlade so strategickou architektúrou verejnej správy a princípmi informatizácie uvedenými v dokumente NKIVS.

**Postup orgánu verejnej moci**

Pri premietnutí akčného plánu do rozvoja jednotlivých ISVS by mali správcovia IS postupovať nasledovným spôsobom:

* Oboznámenie sa s NKIVS,
* Vypracovanie, resp. aktualizovanie už existujúcej, Koncepcie rozvoja informačných systémov (KRIS), ktorého súčasťou bude:
* posúdenie, ktoré vyhodnotí súčasný stav informačného systému verejnej správy voči cieľom NKIVS (na základe predstavenej metodiky),
* dlhodobý plán rozvoja IKT vo svojej oblasti (lokálny akčný plán pre danú oblasť).

Zadania pre konkrétne rozvojové investície do nových ISVS musia byť plánované tak, aby bola zaistená ich hospodárnosť, efektívnosť a účinnosť s ohľadom na plánovanú dostupnosť nových centrálnych riešení k určeným míľnikom (v štúdiách uskutočniteľnosti).

V rámci procesného postupu smerujúcemu k pokrytiu služieb týkajúcich sa zabezpečenia plynulej, bezpečnostnej a spoľahlivej prevádzky ISVS ako i zabezpečeniu ISVS proti zneužitiu, je nevyhnutné z pohľadu požiadaviek zákona o správe majetku štátu, podľa ktorého „je správca majetku štátu povinný majetok štátu užívať na plnenie úloh v rámci predmetu činnosti alebo v súvislosti s ním, nakladať s ním podľa tohto zákona, udržiavať ho v riadnom stave, využívať všetky právne prostriedky na jeho ochranu a dbať, aby nedošlo najmä k jeho poškodeniu, strate, zneužitiu alebo zmenšeniu“ a zákona o rozpočtových pravidlách, podľa ktorého „subjekt verejnej správy je povinný pri používaní verejných prostriedkov zachovávať hospodárnosť, efektívnosť a účinnosť ich použitia“ vyhotoviť CBA, ktorá zhodnotí potrebu zabezpečenia systémovej a aplikačnej podpory ISVS na základe požiadaviek business vlastníka ISVS, ako i prípadnej výmeny informačného systému za nový informačný systém. Na základe predmetnej CBA, v rámci ktorej budú vypočítané priame a nepriame náklady a výdavky vynaložené na prevádzku SW diela a na implementáciu nového riešenia, ako aj prínosy jednotlivých alternatív riešenia, vlastník ISVS rozhodne o ďalšom postupe.

Udržiavanie aktuálnosti KRIS-u zabezpečujú jednotlivé OVM na základe uznesenia vlády na pravidelnej (ročnej) báze. Prehodnocovanie sa vykoná na úrovni orgánu verejnej moci a prípadné zmeny budú schvaľované Úradom podpredsedu vlády SR pre investície a informatizáciu.

Takto pripravené dokumenty schvaľuje Úrad podpredsedu vlády SR pre investície a informatizáciu, aj na základe súladu s cieľmi v NKIVS a dodržania míľnikov orientovaných na ciele z akčného plánu.

Pri návrhu ďalšieho postupu z pohľadu orgánu verejnej moci je možné plánovať dve základné fázy rozvoja:

**Prvá fáza** je orientovaná najmä na maximálne využitie možností súčasných technológií a riešení (quick-winy), pri ktorých nebude nutná výrazná úprava agendových informačných systémov:

* Hlavnou prioritou je čistenie a konsolidácia údajov. Zvýšená kvalita údajov umožní úpravu agendových systémov pre poskytovanie referenčných a otvorených údajov, aby OVM nevyžadovali od občanov a podnikateľov skutočnosti, ktoré už sú evidované v platforme integrácie údajov,
* Služby OVM budú na základe metodiky a pravidiel štandardizovaného publikovania rozhraní jednotne vytvárané alebo prepracované a vypublikované cez WebAPI GW, zároveň budú všetky koncové služby uverejnené na ÚPVS (slovensko.sk),
* OVM budú môcť konsolidovať a čistiť svoje interné údaje pomocou MDM a DQ platformy ako PaaS vo vládnom cloude,
* Na základe vykonanej konsolidácie údajov bude možné elektronizovať registre a služby pre občanov a podnikateľov, budovať ich do proaktívnej podoby,
* Prechod existujúcich systémov do IaaS vládneho cloudu a zároveň zabezpečenie, že novo budované systémy budú v plnej miere využívať IaaS a PaaS, resp. ich vývoj bude realizovaný v certifikovanom cloudovom prostredí.

**Druhá fáza** je orientovaná na implementáciu zámerov reformy verejnej správy a celkovú modernizáciu služieb verejnej správy, počas ktorých sa bude vychádzať z dôslednej prípravy na centrálnej úrovni a predpokladajú sa zásadné zmeny v agendových informačných systémoch:

* Na základe vyčistených a konsolidovaných referenčných údajov dôjde k automatizácii vybavovania komplexných služieb, teda k ich zreťazeniu a orchestrácii, resp. proaktivite,
* Okrem budovania nových a transformácii existujúcich služieb na špecializovanej PaaS vrstve je v procese pripájanie systémov a služieb na SaaS spoločné bloky či aplikácie. Všetky nové informačné systémy verejnej správy budú
* výhradne implementované v prostredí vládneho cloudu, v rámci ktorého bude zabezpečené zónovanie podľa bezpečnostných požiadaviek a kritickosti nasadzovaných informačných systémov a využitím certifikovaných cloudových služieb. Podľa Strategického dokumentu pre oblasť rastu digitálnych služieb a oblasť infraštruktúry prístupovej siete sa vyžaduje segmentácia ponuky cloudových služieb v závislosti od dôležitosti a kritickosti systému a aplikácií. Na základe presnej kategorizácie dát sa navrhnú druhy bezpečnostných úložísk a bezpečnostné požiadavky, ktoré musia ISVS spĺňať. Informačný systém verejnej správy pracujúci s určitým typom údajov (v tomto prípade sa jedná o ISVS kritickej infraštruktúry) bude môcť byť migrovaný len do cloudu, ktorý splní takéto bezpečnostné požiadavky,
* Analýza údajov pomocou konsolidovanej analytickej vrstvy, implementácia postupov „data-driven“ rozhodovania pri návrhu regulácií a politík,
* Implementácia legislatívnych zmien schválená NRSR,
* Centralizovaný nákup IT za účelom hospodárnosti a efektívnosti s možnosťou prevoditeľnosti nevyužívaných licencií medzi zapojenými organizáciami, s možnosťou zámeny nevyužívaných produktov a služieb za iné požadované produkty a služby, centralizácie znalostí, zníženia administratívnej záťaže ako aj zefektívnenia procesu verejného obstarávania.

# Oblasti obstarávania IT

Obstarávanie IT do značnej miery závisí a je determinované podľa charakteru a oblasti IT.

## Kategorizácia hardvéru

1. Hardvér (s pevne zabudovanými funkciami, ktoré nie je možné meniť, ale len konfigurovať pomocou explicitne daných konfiguračných parametrov) ktorý buď nemá programové vybavenie (hardvérovo realizované logické funkcie) alebo používateľ nemôže meniť programové vybavenie; patrí sem napríklad kopírka *– nedá sa vybrať alebo modifikovať jej programové vybavenie.*
2. hardvér s vlastným softvérovým vybavením (potrebuje pre svoju činnosť programové vybavenie, ktoré je dodávané buď priamo s vybavením, pričom existuje viac druhov použiteľného programového vybavenia alebo si ho používateľ môže za určitých okolností vyvinúť aj sám; patrí sem napríklad počítač s operačným systémom – *dá sa vybrať alebo modifikovať jeho programové vybavenie.*

Do hardvéru sa zaraďujú aj všetky doplnkové produkty ako kabeláž, telekomunikačné zariadenia, kamery, atď.

## Kategorizácia softvéru

Z pohľadu voľby niektorého z postupov verejného obstarávania je možné pri klasifikácii SW zohľadniť kritérium miery úpravy funkčnosti, resp. pridanej hodnoty pri dodávke. Z tohto pohľadu je možné SW kategorizovať ako:

1. **Krabicový softvér** (ďalej len „**krabicový SW**“). Tento sa dodáva vo finálnej funkčnosti bez možnosti jej rozširovania či zákazníckych úprav pri dodávke. Spravidla si verejný obstarávateľ kupuje licenciu na jeho používanie, ale neobjednáva si jeho parametrizáciu a customizáciu. Štandardne, 100% hodnoty z obstarania tvoria licenčné poplatky za udelenie licencie a spravidla jej udržiavanie.

2. **Špecializované konfigurovateľné riešenia**, **platformy alebo nástroje** (ďalej len „**špecializovaný SW**“). Typickým príkladom je softvér - účtovníctvo. Dodáva sa s konečnou funkčnosťou, ale jeho úžitková hodnota sa typicky tvorí vo fáze implementácie jeho nastavovaním, resp. parametrizáciou. V krajnej miere dokonca doprogramovaním špecifickej chýbajúcej funkčnosti. Veľmi podobnú povahu majú aj rôzne systémové nástroje (databázy, operačné systémy, monitorovacie nástroje a pod.). Typicky si verejný obstarávateľ kupuje licenciu na jeho používanie a spravidla jej udržiavanie. Štandardne si musí obstarať aj práce na jeho špecifické nastavenie, parametrizáciu a customizáciu pre svoje konkrétne podmienky.

V kategóriách obdobných bodom 1 a 2 potom možno nájsť i osobitný druh software, tzv. open-source SW, ktorý predstavuje počítačový softvér s otvoreným (všeobecne prístupným) zdrojovým kódom a ktorý je všeobecne prístupný pod spravidla nekomerčnou licenciou, ktorá umožňuje študovanie, poprípade vkladanie zmien a vylepšení do zdrojového kódu a tým i do softvéru a umožňuje ďalšiu redistribúciu v modifikovanej alebo nezmenenej forme.

3. **Unikátne softvérové dielo**, resp. na mieru vytvorené unikátne riešenie (ďalej len „**SW dielo**“). V tomto prípade si verejný obstarávateľ kupuje od dodávateľa vývoj unikátneho diela, resp. jeho časti, podľa vlastného zadania. Dielo môže využívať rôzne špecializované SW (databázy, aplikačný server), čo predstavuje spôsob ako minimalizovať rozsah na mieru tvoreného kódu a v konečnom dôsledku tak zlacniť a zrýchliť vývoj diela. Od voľby verejného obstarávateľa záleží, či má dodávateľ zákazky priestor na výber nástrojov alebo sú definované platformy a nástroje (vzhľadom na kompatibilitu s už skôr nadobudnutými softvérmi pri rozširovaní existujúceho diela). Úžitková hodnota pre verejného obstarávateľa vzniká zosynchronizovaním všetkých zakúpených platforiem a nástrojov spolu s vytvoreným softvérovým kódom. Štandardne, v hodnote obstarania sú dominantné práce súvisiace s vývojom diela, licenčné poplatky za použité platformy a nástroje sú minoritnou nákladovou položkou.

Typicky ide o dodávku FTFP (fixed time fixed price) realizovanú na základe zmluvy o dielo.

V realite sú predmety verejného obstarávania v oblasti IT nakoniec tvorené všetkými horeuvedenými kategóriami SW vo vzájomnej kombinácii, keďže verejnými obstarávateľmi požadované riešenia často vyžadujú spojenie v praxi overených robustných špecializovaných SW produktov so špecifickými úpravami vykonanými pre zohľadnenie konkrétnych potrieb obstarávateľa. Súčasťou tej istej dodávky potom môžu byť i bežné už existujúce krabicové SW produkty podľa bodu 1, a často bývajú využité i open-source riešenia.

Pri špecifikovaní budúcich požadovaných funkčných vlastnosti unikátneho SW diela je nutné zachovať všetky princípy definované v NKIVS, a to najmä technologické princípy (interoperabilita, otvorené štandardy ako aj vládny cloud prednostne).

Zmluvné ustanovenia vo verejnom obstarávaní by mali byť formulované s vedomím, že pokiaľ obstarávateľ zmluvou na seba neprenesie dostatočné oprávnenia k použitiu a úpravám všetkých dodaných prvkov, tj. počítačových programov, databáz a súvisiacej výslednej dokumentácie (ktorá môže byť chránená ako dielo literárne) a nezabezpečí si právo zasiahnuť do usporiadania daného riešenia i prostredníctvom tretích osôb (budúcich dodávateľov), hrozí mu vznik závislosti na pôvodnom dodávateľovi a obmedzenie budúcich súťaží.

## Služby

Obstarávanie IT služieb môže byť :

* Súčasťou dodávky „**špecializovaného SW**“ v rozsahu stanovenom štandardne poskytovateľom, resp. služby (podpora) nad tento štandardne stanovený rozsah môžu byť obstarané na základe definovanej prácnosti vyjadrenej počtom človekodní a sadzby za 1človekodeň práce – (Manday/manday rate),
* Zahrnuté v dodávke unikátneho SW diela, pričom je zodpovednosťou verejného obstarávateľa zadefinovať zoznam všetkých požadovaných IT služieb v rámci dodávky IT/SW diela čo možno najviac podrobne, s cieľom predísť dodatočnému obstarávaniu služieb, ktoré sú potrebné pre zabezpečenie celkovej funkčnosti SW diela v prevádzke a ktoré neboli špecifikované v Opise predmetu zákazky. Uvedené preventívne zabezpečí, aby nedochádzalo k dodatočnému navyšovaniu ceny dodávky SW diela,
* Formou samostatného verejného obstarávania stanovením rozsahu počtu človekohodín /človekodní v určitom časovom intervale (time and material), pričom verejný obstarávateľ definuje požadované role IT špecialistov a v rámci verejného obstarávania prebieha hodnotenie kvality a ceny za poskytované služby IT špecialistov (napríklad aj konzultačné, poradenské služby). Zároveň však verejný obstarávateľ nesmie opomenúť definovanie predmetu zákazky podľa § 42 ods. 1 ZVO „Predmet zákazky musí verejný obstarávateľ a obstarávateľ opísať jednoznačne, úplne a nestranne na základe technických požiadaviek podľa prílohy č. 3“.
* V podobe dostupnej Cloudovej služby podľa zverejného katológu cloudových služieb,

V prípade obstarania IT služieb by mal (verejný) obstarávateľ pristúpiť k forme a rozsahu poskytovaných IT služieb tak, aby maximalizoval svoju ekonomickú a úžitkovú hodnotu, napr. ak sú IT služby poskytované vo forme počtu človekohodín za paušálny poplatok (verejný) obstarávateľ by mal mať možnosť si nevyčerpané človekohodiny prenášať z jedného obdobia do druhého a zároveň nevyčerpané hodiny by nemal mať možnosť použiť na modifikáciu/rozvoj IT riešenia.

## Cloud

Obstarávanie služieb v prostredí Cloud predstavuje špecifickú formu IT služieb, ktorá reflektuje jednak súčasné trendy v IT technológiách, ako aj zámer popísaný v NKIVS.

Z pohľadu využívania cloudových služieb jednotlivými orgánmi verejnej moci (OVM), je toto prostredie v súčasnosti regulované zákonom č. 305/2013 Z. z. o e-Governmente, v ustanovení §10a.

Zjednodušene povedané, vládny cloud je tvorený službami, ktoré sú zapísané v katalógu služieb vládneho cloudu. Katalóg služieb udržiava ÚPVII a povinnosťou pre každé OVM je využívať privátny vládny cloud na existujúcich platformách.

V tomto katalógu môžu byť zapísané:

* služby tzv. privátneho vládneho cloudu, ktoré si vytvára štát sám a platí, že pre služby v modeli infraštruktúra ako služba (IaaS) a platforma ako služba (PaaS) môže byť spomedzi orgánov verejnej moci poskytovateľom len Ministerstvo vnútra SR s výnimkou platformových služieb pre master data management a data kvalitu, kde poskytovateľom predmetnej služby je Úrad podpredsedu vlády pre investície a informatizáciu,
* SaaS služby, pre ktoré pravidlo výhradného poskytovateľa stanovené nie je,
* služby poskytovateľov cloudových služieb mimo privátny vládny cloud – tzn. aj komerční poskytovatelia, ak splnia podmienky zápisu podľa §10a ods. 3 uvádzaného zákona.

Podstatnou regulačnou klauzulou tohto zákona je znenie uvedené v §10a ods. 5 „Na účely výkonu verejnej moci môže orgán verejnej moci odoberať a využívať len cloudové služby, ktoré sú vládnymi cloudovými službami.“

Z**pohľadu nadobúdania cloudových služieb** v súlade so zákonom č. 305/2013 Z. z. platí, že:

* v prípade, že sa jedná o odoberanie služieb, ktoré poskytujú poskytovatelia z iných štátnych organizácii, zmluvný vzťah je zvyčajne stanovený **špecifickou zmluvou** medzi danými organizáciami. V rámci zmluvy sa nastavujú podmienky poskytovania služieb a finančného plnenia. V prípade, že je odoberanie služieb bezodplatné, nejedná sa zákazku podľa ZVO, nakoľko zákazka je v ustanovení § 3 ods. 1 ZVO definovaná ako „odplatná zmluva uzavretá medzi jedným alebo viacerými verejnými obstarávateľmi alebo obstarávateľmi na jednej strane a jedným alebo viacerými úspešnými uchádzačmi na strane druhej, ktorej predmetom je dodanie tovaru, uskutočnenie stavebných prác alebo poskytnutie služieb.“ (napr. v prípade súčasne poskytovaných IaaS služieb poskytovateľom MV SR nedochádza k žiadnemu finančnému plneniu).
* v prípade obstarávania cloudových služieb, ktoré bude OVM využívať na výkon verejnej moci mimo vyššie uvedený prípad, musí verejný obstarávateľ dbať na to, aby obstarávané cloudové služby boli zapísané v katalógu služieb vládneho cloudu, a teda prešli procesom „certifikácie“ na ÚPVII. Dôležitým faktom je tiež to, že proces zápisu služieb komerčných poskytovateľov do katalógu služieb nijakým spôsobom nenahrádza postup verejného obstarávania v prípade, že poskytovanie služieb je odplatné a cieľom je, aby pestrosť a štruktúra služieb vo vládnom cloude podporovala čestnú hospodársku súťaž.
* V prípadoch, ak bude požadovaná služba dostupná v katalógu cloudových služieb a zároveň bude poskytovaná inou štátnou organizáciou, verejný obstarávateľ najskôr uplatňuje
  + strategickú prioritu NKIVS vládny cloud, ktorá opisuje typické situácie použitia služieb vládneho cloudu, kedy je možné očakávať lepšiu ekonomickú efektívnosť v prípade využitia hybridného vládneho cloudu
  + ekonomicky najvýhodnejší spôsob zabezpečenia požadovaných služieb – pričom najskôr rokuje o uzavretí špecifickej zmluvy so štátnou organizáciou. Výsledkom rokovania je uzatvorenie zmluvy, alebo sú identifikované dôvody potvrdené zo strany štátnej organizácie poskytujúcej služby, prečo nie je ekonomicky výhodnejšie bezodplatné odoberanie služieb[[4]](#footnote-4).

K obom horeuvedeným prípadom uvádzame, že odoberaniu služieb vládneho cloudu v zmysle §10a zákona č. 305/2013 Z. z., musí predchádzať uzatvorenie zmluvného vzťahu medzi poskytovateľom a odberateľom služieb, a to v prípade odoberania služieb z privátneho vládneho cloudu, alebo na základe procesu verejného obstarania cloudových služieb od komerčného poskytovateľa (tzv. model hybridného cloudu).

* V prípade obstarávania cloudových služieb, ktoré nebude OVM využívať na výkon verejnej moci, nie sú stanovené obmedzenia zákonom č. 305/2013 Z. z.. Aj tomto prípade (ako aj vo vyššie uvedených) sa však na OVM vzťahujú ďalšie právne predpisy, a to predovšetkým zákon č. 275/2006 Z. z. o ISVS, európske nariadenie č. 2016/679 o GDPR, zákon č. 69/2018 Z. z. o kybernetickej bezpečnosti).

Bežná dostupnosť a Cloudové služby:

V prípade komerčne dostupných cloudových služieb je možné hovoriť aj o bežnej dostupnosti služieb z pohľadu verejného obstarávania. Práve prostredníctvom certifikácie cloudových služieb chce ÚPVII zaviesť istý stupeň štandardizácie cloudových služieb z pohľadu atribútov od nich vyžadovaných, tak aby spĺňali kvalitatívne parametre pre ich využitie vo verejnej správe z čoho vyplýva, že len certifikované služby môžu byť súčasťou vládneho cloudu. Z pohľadu verejného obstarávania, je po splnení podmienok upravených ZVO možné pre obstarávanie bežne dostupných služieb (v tomto prípade cloudových služieb) použiť elektronické trhovisko (EKS). V prípade bežne dostupných služieb tohto typu tak nemôže dochádzať k určitej úrovni customizácie alebo poskytnutia špeciálnej služby, napríklad migrácia systému alebo dát do cloudu. Zmluvy, ktoré budú výsledkom verejného obstarávania cloudových služieb musia zabezpečiť vynútiteľnosť a dodržiavanie parametrov SLA pre poskytovanie cloudových služieb, ako aj ich následnú kontrolu.

# Situácie verejného obstarávateľa a ich riešenie

Vzhľadom na špecifické problémy verejného obstarávania v oblasti IT (najmä „vendor lock-in“) predstavujeme v tejto kapitole riešenie najčastejších a najzávažnejších vybraných situácií verejného obstarávateľa vo vzťahu k obstarávaniu nového SW ako aj vo vzťahu k zabezpečeniu podpory prevádzky, údržby SW, tak aby bol vendor lock-in efekt eliminovaný.

Nákup licencií vrátane podpory sa realizuje prednostne prostredníctvom centrálnych licenčných zmlúv vybraných SW licencií, prostredníctvom ktorých je zabezpečené efektívnejšie obstarávanie. Centrálne licenčné zmluvy môžu pokrývať kategóriu krabicového SW, prípadne špecializovaného SW. Až v prípade neexistencie centrálnej licenčnej zmluvy pre daný SW produkt/licenciu resp. v prípade, ak je možné nákup zrealizovať za výhodnejších podmienok, ako sú uvedené v centrálnej licenčnej zmluve, je možné obstarávať SW individuálne štandardným postupom VO.

Gestorom licenčnej politiky štátu, ktorý navrhuje stratégiu a metodiku v oblasti licencovania a centrálnych licenčných zmúv a vedie evidenciu existujúcich centrálnych licenčných zmlúv, je v zmysle zákona o organizácii činnosti vlády a organizácií ústrednej správy č.  575/2001 Z. z. ÚPVII. Stratégiu a návrhy na centrálne obstarávanie licencií posudzuje Odborná komisia pre aktivity súvisiace s obnovou globálnych licenčných zmlúv, zriadená MF SR a ktorej aktuálnymi členmi sú zástupcovia MF SR, ÚHP a ÚPVII, na základe materiálu predloženého gestorom licenčnej politiky štátu. Centrálnym obstarávateľom SW licencií je MF SR a informácie o centrálnych licenčných zmluvách budú uverejňované na stránkach ÚPVII.

## 4.1. Nový softvér (situácia č.1 )

Situácia č. 1 je stav, kedy verejný obstarávateľ nemá k dispozícii softvér, ktorý by slúžil na plnenie jeho úloh a zabezpečoval by jeho potreby.

Postup v situácii č. 1:

1. **Analýza**
2. Posúdenie povahy úlohy/úloh, ktoré má SW spĺňať a vlastné (technické a funkčné) požiadavky na SW.
3. Rešerš podobného SW vybavenia existujúceho u iných OVM (resp. na vládnom cloude), vrátane aplikácie, ktorá by sa mohla využívať spoločne v zmysle bodu 3.2.3 NKIVS
   1. Je potrebné na plnenie úloh, ktorý má SW riešiť - dostupné SW riešenie u iného orgánu verejnej moci (resp. na vládnom cloude), resp. existuje aplikácia, ktorá by sa mohla využívať spoločne v zmysle bodu 3.2.3 NKIVS?
   2. Ak áno, je možné ho prevziať pre potreby verejného obstarávateľa? Posúdenie technických, zmluvných a ekonomických podmienok existujúceho SW, možností získať sublicenciu. Prevzatie SW riešenia musí byť ekonomicky a časovo výhodnejšie ako obstaranie nového SW. Predstaviteľ OVM je povinný poskytnúť plnú súčinnosť, a vyjsť v ústrety s poskytnutím sublicencie.
   3. Ak neexistuje dostupné SW riešenie u iného OVM, pokračuje verejný obstarávateľ ďalej nasledovným bodom.
4. Použiť prípravné́ trhové konzultácie s cieľom zistiť, či na plnenie úlohy verejného obstarávateľa existuje dostupný SW (balíkový SW), špecializovaný SW, alebo je potrebné zadať vytvorenie unikátneho SW diela.

Dokumenty v prílohe:

* „Metodika centrálneho verejného obstarávania IKT“ *(bude vypracované v ďalšej verzii Koncepcie)*
* „Prípravné trhové konzultácie a predbežné zapojenie záujemcov alebo uchádzačov“

1. **Príprava verejného obstarávania**
   1. **Centrálne licenčné zmluvy**

Nákup licencií vrátane podpory sa realizuje prednostne prostredníctvom centrálnych licenčných zmlúv vybraných SW licencií, prostredníctvom ktorých je zabezpečené efektívnejšie obstarávanie. Centrálne licenčné zmluvy môžu pokrývať kategóriu krabicového SW, prípadne špecializovaného SW. Až v prípade neexistencie centrálnej licenčnej zmluvy pre daný SW produkt/licenciu resp. v prípade, ak je možné nákup zrealizovať za výhodnejších podmienok, ako sú uedené v centrálnej licenčnej zmluve, je možné obstarávať SW individuálne štandardným postupom VO.

Gestorom licenčnej politiky štátu, ktorý navrhuje stratégiu a metodiku v oblasti licencovania a centrálnych licenčných zmúv a vedie evidenciu existujúcich centrálnych licenčných zmlúv, je v zmysle zákona o organizácii činnosti vlády a organizácií ústrednej správy č.  575/2001 Z. z.   ÚPVII. Stratégiu a návrhy na centrálne obstarávanie licencií posudzuje Odborná komisia pre aktivity súvisiace s obnovou globálnych licenčných zmlúv, zriadená MF SR a ktorej členmi sú zástupcovia MF SR, ÚHP a ÚPVII, na základe materiálu predloženého gestorom licenčnej politiky štátu. Centrálnym obstarávateľom SW licencií je MF SR a informácie o centrálnych licenčných zmluvách budú uverejňované na stránkach ÚPVII.

* 1. ***Krabicový SW***

Nákup krabicového SW je možné aj cez elektronické trhovisko (EKS) ako jeden z postupov verejného obstarávania v prípade zodpovedajúcich finančných limitov v zmysle ZVO, nakoľko ide o tovar bežne dopstupný na trhu. Získanie a užívanie krabicových SW sa riadi štandardnými zmluvnými podmienkami ich dodávateľov, väčšinou bez možnosti ich úpravy. Pri nákupe krabicového SW je potrebné zohľadniť životný cyklus SW prostredníctvom obdobia poskytovanej podpory (môže byť stanovený aj samotným výrobcom SW).

Dokumenty v prílohe:

* „Bežná dostupnosť“
* „Prehľad postupov VO v tabuľke“
* „Opis predmetu zákazky“
* „Autorské právo v IT zmluvách“ (bude vypracované v ďalšej verzií Koncepcie)
  1. ***Špecializovaný SW***

Získanie a užívanie špecializovaného SW sa riadi väčšinou štandardnými zmluvnými podmienkami ich dodávateľov, väčšinou **bez možnosti ich úpravy**. Pri nákupe SW je potrebné zohľadniť životný cyklus SW (viď nižšie) prostredníctvom obdobia poskytovanej podpory. Pri nákupe špecializovaných SW je potrebné zohľadniť skutočnosť, že nákup tohto typu SW môže nastavovať konfiguráciu SW, ktorý má fungovať v jeho počítačovom prostredí.

Býva pravidlom, že ako nadstavba nad dodaním špecializovaného SW je zohľadnená i potreba zákazníckych úprav vo forme programátorských prác, ktorých výsledok možno považovať za unikátne SW dielo (viď definíciu nižšie). Obdobne ako pri unikátom SW diele je podstatným tiež získanie majetkových autorských práv, dokumentácie a okomentovaného zdrojového kódu k takto vytvorenému autorskému dielu najneskôr k momentu (aj čiastkovej) akceptácie zmluvných plnení tak, aby mohol verejný obstarávateľ obstarať postupom podľa ZVO nielen ďalšiu prevádzku SW, ale aj jeho budúci rozvoj a úpravy. Z tohto hľadiska je tiež potrebné riešiť otázku dostupnosti zdrojového kódu a podrobnej dokumentácie všetkých zákaznických úprav vytvorených pri dodávke SW a jeho kontinuálnej prevádzke. (v zmysle Prílohy č.7)

Dokumenty v prílohe:

* „Bežná dostupnosť“
* „Prehľad postupov VO v tabuľke“
* „Opis predmetu zákazky“
* „Podmienky účasti vo verejnom obstarávaní IKT“
* „Autorské právo v IT zmluvách“ *(bude vypracované v ďalšej verzií Koncepcie)*
  1. ***Unikátne SW dielo***

V prípade verejného obstarávania unikátnych SW diel má ísť o proces verejného obstarávania SW diela, pri zohľadnení predpokladaného životného cyklu softvéru a jeho prevádzky tak, aby zmluva obsahovala jasné, presné a jednoznačné podmienky jej zmeny/doplnenia/úpravy, vrátane úpravy ceny alebo opcie, rozsahu, povahy možných úprav a opcií a podmienok ich uplatnenia, pričom nemožno vykonať takú zmenu, na základe ktorej by došlo k podstatnej zmene zmluvy, alebo v dôsledku ktorej by sa menil charakter zmluvy. Pri zohľadnení vyššie uvedených podmienok sa tak vytvorí predpoklad pre prípadné zákonné zmeny zmluvy v zmysle § 18 ods. 1 písm. a) bez nového verejného obstarávania. Podstatným je tiež výkon majetkových autorských práv, dokumentácie a okomentovaného zdrojového kódu k SW dielu najneskôr k momentu (aj priebežnej) akceptácie. Zmluvy s dodávateľom by mali byť pripravené tak, aby po skončení zmluvného vzťahu, v rámci ktorého bolo unikátne SW dielo vytvorené a po istú dobu prevádzkované pôvodným dodávateľom, disponoval verejný obstarávateľ všetkými oprávneniami potrebnými pre ďalšiu prevádzku a rozvoj tohto diela bez závislosti na pôvodnom dodávateľovi, teda i prostredníctvom nového dodávateľa vybraného v neobmedzenej súťaži dodávateľov.

* Predmet verejného obstarávania je dodávka unikátneho SW diela na základe Zmluvy o dielo na SW dielo spolu so zabezpečením jeho prevádzky po stanovenú dobu alebo Rámcovej dohody, ktorá bude spravidla kratšia, než plánovaná životnosť celého diela, a na základe Zmluvy o prevádzke SW diela (zmluva o podpore, údržbe a rozvoji, tiež „SLA zmluva“),
* Nadväzujúce zákazky na prevádzku a budúci rozvoj diela by mali byť riešené buď ako uplatnenie opcií z pôvodnej zákazky, alebo zadávané ako nové zákazky v rámci neobmedzeného okruhu možných dodávateľov, pričom tomu nesmú brániť nedostatočné oprávnenia poskytnuté pôvodným dodávateľom, ktoré by zakladali prekážku vendor lock-inu.

Dokumenty v prílohe:

* „Prehľad postupov VO v tabuľke“
* „Rozdeľovanie zákaziek na časti”
* „Prípravné trhové konzultácie a predbežné zapojenie záujemcov alebo uchádzačov“
* „Súťaž návrhov s následným PRK na SW diela (vrátane kritérií na vyhodnotenie návrhov)“
* „Autorské právo v IT zmluvách“ *(bude vypracované v ďalšej verzií Koncepcie)*
* „Metodika pre použitie súťaže návrhov pri obstarávaní unikátneho SW diela“ *(bude vypracované v ďalšej verzií Koncepcie)*
* „Usmernenie pre verejných obstarávateľov ako viesť rokovacie konanie so zverejnením a súťažný dialóg“ *(bude vypracované v ďalšej verzií Koncepcie)*
* „Vzorové zmluvné ustanovenia o úpravách a opciách“ *(bude vypracované v ďalšej verzií Koncepcie)*
* „Vzorové zmluvné ustanovenia pre oblasť autorských práv“ *(bude vypracované v ďalšej verzií Koncepcie)*

**Verejný obstarávateľ sa musí zároveň vyhnúť problému „vendor lock-in“ a to najmä:**

1. nadobudnutím dostatočných oprávenení v rámci majetkových autorských práv vykonávaných dodávateľom a získaním zdrojového kódu k SW dielu, pokiaľ ide o unikátne dielo nedostupné na trhu u iných dodávateľov, najneskôr k najneskôr k momentu akceptácie plnení zmluvy,
2. Prostredníctvom plánovania predpokladaného životného cyklu SW diela a jeho prevádzky,
3. Kontrolu technickej špecifikácie v rámci opisu predmetu novej zákazky, aby táto nepreferovala riešenia, ktoré́ sú́ výhradným know-how jedného zo súťažiacich,
4. Požadovaním dodržiavania technických štandardov a postupov tak, aby sa pri vývoji SW diela minimalizovali úpravy, ktoré́ by bránili prevzatiu iným dodávateľom (špecializovaný SW),
5. Požadovaním, aby súčasťou ponuky vo VO bol aj zoznam plánovaných technológií, frameworkov a produktov dodávateľa, resp. tretích strán - s odkazom na licenčné a obchodné podmienky ich používania,
6. Zabezpečením práva schvaľovať použitie nových produktov a technológií počas dodávky diela,
7. Požadovaním odovzdania primeranej dokumentácie potrebnej pre prevádzku a úpravy diela (logika systému, model fungovania systému atď.̌.) k akceptovanej časti plnenia,
8. Svojim právom kontrolovať výstupy dodávateľa počas realizácie diela,
9. Zabezpečením poskytnutia súčinnosti pôvodného dodávateľa pri ukončení zmluvy (vrátane migrácie dát),
10. Včasným realizovaním horeuvedených opatrení vo vzťahu k príprave a realizácii následného/nového VO,
11. Zabezpečením postačujúcich preferovane interných personálnych kapacít obstarávateľa tak, aby bol schopný absorbovať dodávateľské know-how a riadiť rozvoj diela. Predovšetkým ide o role: architektúra, riadenie požiadaviek, projektový manažment, manažment kontraktov.

Pokiaľ má byť celý životný cyklus SW diela pokrytý jediným dodávateľom na základe uplatnených opcií, musí byť zabezpečená spoľahlivá migrácia dát zo SW diela do nového SW riešenia, ktoré ho nahradí, a spolupráca pôvodného dodávateľa s novým v priebehu prechodu.

Životný cyklus SW diela a jeho prevádzky zahŕňa najmä:

* Analýzu, Dizajn, Vývoj, integráciu riešenia do okolitej IT infraštruktúry a architektúry
* Testovanie, Dodanie dokumentácie,
* Odovzdanie SW diela do prevádzky,
* Podporu prevádzky a údržbu (vrátane Zálohy a ochrany dát),
* Modifikácie a upgrade SW diela,
* Spoluprácu pôvodného dodávateľa s novým poskytovateľom podpory a údržby SW, pokiaľ v priebehu životného cyklu dôjde k výmene dodávateľa na základe súťaže,
* Riadené ukončovanie prevádzky SW,
* Migráciu dát do nového SW,
* Spoluprácu pôvodného dodávateľa s dodávateľom nového SW.

Ilustratívny príklad nastavenia opcií (uvedené údaje nie sú záväzné ani odporúčacie):

***K úpravám a opciám zmluvy***

Všetky situácie životného cyklu je potrebné opísať v súťažných podkladoch vo väzbe na kritériá na vyhodnotenie ponúk. Faktory životného cyklu SW diela sa majú premietať do úprav zmluvy vo forme jasných, presných a jednoznačných podmienok jej úpravy, vrátane úpravy ceny alebo opcie, rozsahu, povahy možných úprav a opcií a podmienok ich uplatnenia.

Jedným zo spôsobov, ako zahrnúť potreby životného cyklu do zákazky, je naplánovať ich na začiatku ako možné dodatočné služby/dodávky. Smernica 2014/24/EÚ o VO (čl. 72) aj zákon č. 343/2015 Z. z. o verejnom obstarávaní (ZVO) v ustanovení § 18 ods. 1 pís. a) umožňuje, aby súčasťou zmluvy boli opcie (právo opcie), musia však byť presne vymedzené, vypočítané, ocenené a vyhodnotené ako súčasť pôvodne navrhovanej zákazky. Opcia je právo verejného obstarávateľa na nákup dodatočného tovaru alebo služby. Opcia zahŕňa jednak právo na nákup iných alebo ďalších služieb/tovaru, a tiež právo predĺžiť (rozšíriť) existujúcu zmluvu**.**[[5]](#footnote-5) Toto právo opcie musí byť jednoznačne popísané v súťažných podkladoch a najmä v zmluve, ktorá má byť výsledkom postupu verejného obstarávania. Právo opcie musí byť ocenené uchádzačmi a započítané do celkového objemu zákazky, všetky formy opcií sú zároveň súčasťou kalkulácie predpokladanej hodnoty zákazky. Nemožno však určiť takú podmienku, ktorou by sa menil charakter zmluvy, rámcovej dohody alebo koncesnej zmluvy.

Uplatňovaním opcií by však nemal byť zakonzervovaný súčasný stav, kedy jediný dodávateľ poskytuje služby ku konkrétnemu SW verejného obstarávateľa po mnoho rokov, a fakticky tak je legitimizovaný vendor lock-in efekt brániaci v získaniu pre obstarávateľa výhodnejších podmienok. Analýzou doby životnosti hlavných SW diel používaných v rácmi informačných systémov verejnej správy by mala byť stanovená priemerná reálna životnosť SW diela, pričom opcie by nemali slúžiť k pokrytiu životnosti SW diela, pokiaľ presahuje určitú dobu stanovenú ako maximálnu (najmä pri projektoch financovaných zo štrukturálnych fondov sa vo vzťahu k povinnej udržateľnosti odporúča zvážiť napríklad model opcií 2+3+(nx2, resp. nx3), kde prvé 2 roky sú obdobie zákonnej záruky za dielo, ďalšia 3-ročná opcia by OVM zabezpečila prevádzku do konca obdobia udržateľnosti a následne by OVM mohlo zvážiť 1 až “n” 2 alebo 3-ročných opcií, aj vzhľadom na rozpočtové možnosti aj situáciu na trhu. Dvoj-, resp. troj-ročné opcie sa javia ako vhodné aj vzhľadom na očakávaný cyklus prípravy nového VO a tranzície na prípadného nového dodávateľa).

Okrem zmeny zmluvy podľa § 18 ods. 1 písm. a) ZVO a uplatnenia práva opcie možno zmluvu zmeniť aj na základe ďalších zákonných dôvodov stanovených v § 18 ZVO.

Dokumenty v prílohe:

* „Stanovenie PHZ“, v ktorej musí byť zahrnutá aj cena prípadných opcií *(bude vypracované v ďalšej verzií Koncepcie)*
* „Definovanie požadovaných referencií, certifikátov, CV a pod.“ *(bude vypracované v ďalšej verzií Koncepcie)*
* „Zmeny zmluvy, rámcovej dohody a koncesnej zmluvy počas ich trvania“

## 4.2. Prevádzková zmluva pre SW, ktorý sa ešte len dodáva (situácia č. 2)

Situácia č. 2 je stav, kedy úspešný uchádzač dodáva unikátne SW dielo verejnému obstarávateľovi (teda v stave pred jeho odovzdaním) a verejný obstarávateľ zistil, že prevádzková zmluva, ktorá bola predmetom VO, je uzatvorená na krátke obdobie, teda nepokrýva pravdepodobnú dĺžku trvania životného cyklu SW.

Pre doplnenie uvádzame, že nepredpokladáme stav, kedy verejný obstarávateľ nezahrnul žiadnu prevádzkovú zmluvu do verejného obstarávania, a teda by predmetom obstarania urobil len dodanie samotného SW diela. V prípade, ak by aj takýto prípad v praxi nastal, musí verejný obstarávateľ postupovať niektorým z postupov verejného obstarávania v súlade so ZVO. Na tento prípad sa nižšie uvedený postup nevzťahuje.

Postup v situácii č. 2:

* Zistiť, či zmluva o dielo, resp. prevádzková zmluva obsahuje ustanovenia, ktoré možno označiť za stav „lock-in“ a
* zvážiť aký čas je potrebný na prípravu VO a uzatvorenie novej zmluvy.

Dôležité je, aký čas zostáva do ukončenia pôvodnej prevádzkovej zmluvy aj s prípadným predĺžením dodatku. Ak je maximálne možné trvanie na pokračovanie prevádzky kratšie ako tri roky, verejný obstarávateľ by použil niektorý zo zákonných postupov VO na tak dlhú dobu, aby najneskôr do troch rokov mal ukončené nové VO. Prípadné predĺženie SLA zmluvy a jej podmienky musia byť odsúhlasené zo strany komisie zriadenej ÚPVII (viď kapitolu 5, ods. 3 na str. 26).

Príklad: prebieha dodávka obstaraného IS, ktorá je plánovaná počas 2 rokov. SLA zmluva je obstaraná na 2 roky. Verejný obstarávateľ zistí po 1,5 roku (počas dodávky IS), že dĺžka trvania SLA zmluvy 2 roky je nedostatočná. Zostávajúca doba od tohto momentu do konca SLA zmluvy je 2,5 roka, čo je menej ako lehota 3 roky, preto je možné, aby zrealizoval niektorý zo zákonných postupov VO, avšak o maximálne predĺženie SLA zmluvy +0,5 roku. (3r-2,5r = +0,5r).



Ak naopak, pôvodný kontrakt a jeho možné predĺženie v súčte dávajú tri roky (a viac), musí verejný obstarávateľ sledovať platnosť zmlúv, ktoré si obstaral, aby vedel v časovom predstihu spustiť prípravu nového obstarávania na prevádzkovú zmluvu alebo dodávku nového SW diela.

Príklad: prebieha dodávka obstaraného IS, ktorá je plánovaná počas 2 rokov. SLA zmluva je obstaraná na 2 roky. Obstarávateľ zistí po 1 roku (počas dodávky IS), že dĺžka trvania SLA zmluvy 2 roky je nedostatočná. Zostávajúca doba od tohto momentu do konca SLA zmluvy je 3 roky, čo je rovné lehote 3 roky, preto je možné, aby zrealizoval nové VO na predĺženie pôvodnej SLA zmluvy alebo VO na dodávku nového IS (predpokladá sa, že obdobie 3 rokov je postačujúce na prípravu, následnú súťaž a nadväzujúcu tranzitívnu periódu nevyhnutnú v prípade úspechu iného uchádzača, ako bol pôvodný zhotoviteľ SW diela).



1. **Bez stavu „lock-in“**

* verejný obstarávateľ postupuje použitím vhodného postupu VO s cieľom obstarať novú prevádzkovú zmluvu pri zohľadnení celého životného cyklu softvéru a jeho prevádzky, pričom zmluva by mala obsahovať jasné, presné a jednoznačné podmienky určujúce možnosť jej zmeny počas jej trvania bez nového verejného obstarávania v súlade s platným ZVO.

1. **Stav „lock-in“**

Verejný obstarávateľ má možnosť použiť niektorý so zákonných postupov VO ako napr. priame rokovacie konanie, Dodatok k zmluve a iné súťažné postupy pričom nová SLA zmluva môže byť dohodnutá maximálne na obdobie **3 rokov[[6]](#footnote-6)** s výnimkou kritickej infraštruktúry štátu (viď nižšie). Predĺženie zmluvy nesmie prekročiť primeranú dobu potrebnú na prípravu nového verejného obstarávania, jeho realizáciu a nasadenie nového IS do prevádzky. Rozhodnutie aký postup verejný obstarávateľ zvolí je výlučne v jeho diskrečnej právomoci.

V prípade kritickej infraštruktúry štátu je možné za zákonom stanovených podmienok z dôvodu dlhšieho implementačného cyklu takéhoto informačného systému, z dôvodu následkov jeho nefunčnosti, ako i dlhšieho ekonomicky primeraného prevádzkového obdobia, s prihliadnutím na vyššie uvedené povinnosti OVM vyplývajúce zo zákona o správe majetku štátu a zo zákona o rozpočtových pravidlách využiť spôsob PRK, resp.  iné zákonné postupy, opakovane. Podľa vyhlášky Národného bezpečnostného úradu č. 362/2018 Z.z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení (vyhláška Národného bezpečnostného úradu z 11. decembra 2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení). V prípade kategorizácie sietí a ISVS, ktoré sú klasifikované ako prísne citlivé, sa kladú iné, prísnejšie nároky na zabezpečenie požadovanej úrovne bezpečnosti v nadväznosti na zákon o kybernetickej bezpečnosti, a preto takéto opatrenie má zdôvodniteľný dopad na odlišnú dĺžku životného cyklu obnovy sietí a ISVS (§4 ods. 2 vyhlášky).

Dokumenty v prílohe:

* „Zmeny zmluvy, rámcovej dohody a koncesnej zmluvy počas ich trvania“
* „Autorské právo v IT zmluvách“ *(bude vypracované v ďalšej verzií Koncepcie)*

Po pozitívnom predbežnom vyhodnotení splnenia podmienok k použitiu niektorých zo zákonných postupov VO, si musí verejný obstarávateľ vyriešiť interne akým spôsobom plánuje naplniť po ukončení aktuálne obstarávanej prevádzkovej zmluvy cieľový model verejného obstarávania, či plánuje vyhlásiť verejné obstarávanie na nové SW dielo, alebo napríklad prevádzkovú zmluvu na dlhšie obdobie (napríklad na 10 rokov, horná hranica dĺžky trvania prevádzkovej zmluvy nie je pevne stanovená, odvíja sa predovšetkým od odhadovanej dĺžky životného cyklu SW) pre pôvodné SW dielo.

V závislosti na individuálnych nastaveniach zmluvného vzťahu medzi dodávateľom a verejným obstarávateľom, môžu nastať v zásade dve situácie.

**Prvý prípad**,

1. ak sa verejný obstarávateľ rozhodol pre vyhlásenie verejnej súťaže na **prevádzkovú zmluvu na dlhšie obdobie**, a s dodávateľom sa dohodol na výkone výhradných autorských práv dodávateľa a odovzdaní okomentovaného kompletného zdrojového kódu vrátane kompletnej dokumentácie, ku ktorým má výhradné práva, ako aj iných kritických informácií o fungovaní SW diela (ďalej len „zdrojová dokumentácia“) verejnému obstarávateľovi (týmto dôjde k prelomeniu stavu lock-in). K spôsobu a časovému hľadisku prevodu majetkových práv smerom k OVM a odovzdaniu zdrojovej dokumentácie však dôjde postupne, bližšie pozri nižšie podkapitolu ***„Dodatok o poskytnutí primeranej súčinnosti“***.
2. ak sa verejný obstarávateľ rozhodne pre verejnú súťaž na **nové SW dielo**, s dodávateľom sa dohodne na poskytnutí primeranej súčinnosti najmä v záujme migrácie údajov do nového SW diela, avšak bez prevodu výhradných autorských práv a odovzdania zdrojovej dokumentácie, nakoľko to nie je nevyhnutné vzhľadom na rozhodnutie obstarať nové SW dielo.

**Druhý** prípad, kedy nedôjde k dohode s dodávateľom ohľadne výkonu výhradných autorských práv a odovzdaní zdrojového kódu, dokumentácie a iných kritických informácií. Praktický rozdiel je v tom, že kým v prvom prípade ostávajú otvorené oba scenáre, t. j. verejné obstarávanie na ďalšiu prevádzku (rozširovanie) SW diela, ako aj vyhlásenie verejného obstarávania na nové SW dielo, v druhom prípade prichádza do úvahy len možnosť obstarať nové SW dielo.



Je potrebné uviesť, že verejný obstarávateľ sa musí na realizáciu cieľového modelu verejného obstarávania SW diel dôkladne pripraviť, a to po stránke personálnej (je potrebné vytvoriť tím expertov, ktorí budú po odbornej stránke partnermi pre dodávateľa, s cieľom mať proces verejného obstarávania, dodania SW diela a sledovania životného cyklu SW plne pod kontrolou), manažérskej (mať predstavu o celej roadmape životného cyklu SW diela) a právnej (je potrebné sledovať právne nároky a situácie spojené s konkrétnou fázou životného cyklu SW diela vo väzbe na povinnosti dodávateľa diela a oprávnenia verejného obstarávateľa smerujúce k predchádzaniu ďalších situácií lock in). V personálnej oblasti je zároveň potrebné disponovať víziou budovania vlastných odborných kapacít, ktoré by boli schopné zabezpečiť vyššie pomenované úlohy. Zároveň musí verejný obstarávateľ preukázať, že začal práce na príprave nového verejného obstarávania, ktorého výsledkom bude zmluva na ďalšiu prevádzku (rozširovanie) SW diela alebo zmluva na nové SW dielo.

***Dodatok o poskytnutí primeranej súčinnosti – nástroj na prelomenie stavu „vendor lock-in“***

Verejný obstarávateľ ďalej musí (ideálne ešte pred ukončeným aktuálnej prevádzkovej zmluvy) vyriešiť s existujúcim dodávateľom stav „vendor lock-in“ a uzavrieť s dodávateľom dodatok k prevádzkovej zmluve, (ako jednu z alternatív, ktoré ponúka ZVO) za súčastného splnenia podmienok stanovených v ZVO, predmetom ktorého bude poskytnutie primeranej súčinnosti, ktorú mu dodávateľ poskytne v oboch možných alternatívach (ďalšia prevádzka existujúceho SW diela, alebo obstaranie nového SW diela).

Predmetom dodatku musí byť povinnosť dodávateľa:

1. udeliť oprávnenia a súhlasy v rámci majetkových a osobnostných autorských práv vykonávaných dodávateľom k SW dielu na použitie a úpravy diela bez potreby dodatočných súhlasov dodávateľa a
2. dohodnúť termín odovzdania zdrojovej dokumentácie.

Tento proces prebehne v dvoch fázach. Pokým umožnenie výkonu zásahov a úprav k SW dielu nastane k momentu účinnosti dodatku, odovzdanie a prevzatie zdrojovej dokumentácie môže nastať súčasne, alebo až po tom, čo dodávateľ nebude úspešným uchádzačom vo verejnom obstarávaní (avšak v dostatočnom predstihu na to, aby OVM mohlo pripraviť relevantné verejné obstarávanie a uchádzačom poskytnúť adekvátne podklady) na novú prevádzkovú zmluvu, teda až k momentu vyhlásenia úspešného uchádzača v takomto verejnom obstarávaní.

V prípade, ak budú potrebné určité znalosti a informácie o SW diele, ku ktorým dodávateľ vykonáva autorské práva, už pre prípravu podkladov do verejného obstarávania na novú prevádzkovú zmluvu na dlhšie obdobie, verejný obstarávateľ v rámci prípravných trhových konzultácií osloví dodávateľa so žiadosťou o radu a konzultáciu pri realizácii verejného obstarávania

I z tohto dôvodu odporúčame moment odovzdania zdrojovej dokumentácie neodkladať, nakoľko podrobné informácie o prevádzkovanom SW diele môžu byť pre iných dodávateľov dôležitou súčasťou súťažných podkladov v rámci verejného obstarávania novej prevádzkovej zmluvy.

V prípade, ak sa verejný obstarávateľ rozhodol pre verejné obstarávanie na nové SW dielo, s dodávateľom sa v dodatku dohodne na poskytnutí primeranej súčinnosti najmä v záujme migrácie údajov do nového SW diela.

V prípade, že prevádzková zmluva už expirovala, záväzky dodávateľa vo vyššie uvedenom rozsahu musia byť predmetom novej zmluvy, ktorá by bola uzavretá zákonným postupom verejného obstarávania

***Zdôvodnenie a interný plán verejného obstarávania***

V dokumentácii k priamemu rokovaciemu konaniu alebo. k dodatku ku zmluve, verejný obstarávateľ musí uviesť a zdôvodniť, akým spôsobom plánuje naplniť po ukončení aktuálne obstarávanej prevádzkovej zmluvy dlhodobú víziu verejného obstarávania, ako je popísané vyššie, a priložiť alebo odkázať na dodatok k zmluve s existujúcim dodávateľom, ktorý rieši stav „vendor lock in“.

V rámci postupu priameho rokovacieho konania je potrebné preukázať hospodárnosť, efektívnosť a adekvátnosť ceny ponúknutej dodávateľom, do ukončenia nového otvoreného postupu verejného obstarávania na ďalšiu prevádzku (rozširovanie) SW diela alebo na nové SW dielo, pričom sa odporúča vychádzať z cien obdobných zmlúv v rámci iných členských krajín EÚ.

## 4.3. Prevádzaková zmluva pre ďalšie obobie (Situácia č. 3)

Situácia č. 3 je stav, kedy z dôvodu zabezpečenia riadneho fungovania unikátneho SW diela verejný obstarávateľ uzatvoril prevádzkovú zmluvu, ktorá sa aktuálne plní, avšak je uzatvorená len na krátke obdobie, teda nepokrýva pravdepodobnú dĺžku trvania životného cyklu SW a verejný obstarávateľ musí pre ďalšiu prevádzku a rozširovanie diela nevyhnutne uzatvoriť novú prevádzkovú zmluvu.

Postup v situácii č. 3:

Obdobný ako v Situácii č. 2

Verejný obstarávateľ má možnosť použiť niektorý so zákonných postupov VO ako napr. priame rokovacie konanie, Dodatok k zmluve a iné súťažné postupy pričom nová SLA zmluva môže byť dohodnutá maximálne na obdobie **3 rokov[[7]](#footnote-7)**. Predĺženie zmluvy nesmie prekročiť primeranú dobu potrebnú na prípravu nového verejného obstarávania, jeho realizáciu a nasadenie nového IS do prevádzky. Rozhodnutie aký postup verejný obstarávateľ zvolí je výlučne v jeho diskrečnej právomoci.

V rámci predĺženia zmluvy by mal obstarávateľ vyžadovať od dodávateľa zmenu súčasných zmluvných podmienok, ktoré zakladajú stav „lock-in“, napríklad odovzdaním komentovaného zdrojového kódu, riešiť vysporiadanie majetkových práv ziskaním licencie, oprávňujúcej objednávateľa, resp. tretie osoby k úpravám a zásahom do SW diela, t.j. získať práva na použitie SW diela minimálne v rozsahu, ustanovenom v § 19 ods. 4 Autorského zákona. Motiváciou dodávateľa vyhovieť požiadavkám obstarávateľa by malo byť jednak predĺženie SLA zmluvy, a jednak vyhliadka na to, že verejný obstarávateľ nebude mať záujem prevádzkovať autorskými majetkovými právami zablokované SW dielo, ktoré môže prevádzkovať s jediným dodávateľom, ktoré skôr či neskôr nahradí novým riešením.

V prípade kritickej infraštruktúry štátu je možné za zákonom stanovených podmienok z dôvodu dlhšieho implementačného cyklu takéhoto informačného systému, z dôvodu následkov jeho nefunčnosti, ako i dlhšieho ekonomicky primeraného prevádzkového obdobia, s prihliadnutím na vyššie uvedené povinnosti OVM vyplývajúce zo zákona o správe majetku štátu a zo zákona o rozpočtových pravidlách využiť spôsob PRK, resp.  iné zákonné postupy, opakovane. Podľa vyhlášky Národného bezpečnostného úradu č. 362/2018 Z.z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení (vyhláška Národného bezpečnostného úradu z 11. decembra 2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení). V prípade kategorizácie sietí a ISVS, ktoré sú klasifikované ako prísne citlivé, sa kladú iné, prísnejšie nároky na zabezpečenie požadovanej úrovne bezpečnosti v nadväznosti na zákon o kybernetickej bezpečnosti, a preto takéto opatrenie má zdôvodniteľný dopad na odlišnú dĺžku životného cyklu obnovy sietí a ISVS (§4 ods. 2 vyhlášky).

Dokumenty:

* „Zmeny zmluvy, rámcovej dohody a koncesnej zmluvy počas ich trvania“
* „Autorské právo v IT zmluvách“ *(bude vypracované v ďalšej verzií Koncepcie)*

## 4.4. Naliehavá potreba prevádzkovej zmluvy z dôvodu už ukončenej pôvodnej zmluvy (Situácia č.4)

Situácia č. 4 je stav, kedy pre unikátne SW dielo verejný obstarávateľ uzatvoril prevádzkovú zmluvu, ktorej platnosť už skončila (typicky uplynula doba platnosti zmluvy, lebo verejný obstarávateľ uzatvoril zmluvu tak, že nepokrývala pravdepodobnú dĺžku trvania životného cyklu SW) a verejný obstarávateľ musí pre ďalšiu prevádzku a rozširovanie diela nevyhnutne uzatvoriť novú prevádzkovú zmluvu.

Postup v situácii č. 4:

Obdobný ako v Situácii č. 2 aj 3 s tým, že verejný obstarávateľ je povinný osobitne zdôvodniť a uviesť okolnosti, pre ktoré sa ocitol v situácii bez platnej prevádzkovej zmluvy.

Verejný obstarávateľ má možnosť použiť niektorý so zákonných postupov VO ako napr. priame rokovacie konanie a iné súťažné postupy pričom nová SLA zmluva môže byť dohodnutá maximálne na obdobie **3 rokov[[8]](#footnote-8)** s výnimkou kritickej infraštruktúry štátu (viď nižšie). Predĺženie zmluvy nesmie prekročiť primeranú dobu potrebnú na prípravu nového verejného obstarávania, jeho realizáciu a nasadenie nového IS do prevádzky. Rozhodnutie aký postup verejný obstarávateľ zvolí je výlučne v jeho diskrečnej právomoci.

V rámci uzatvorenia zmluvy by mal obstarávateľ vyžadovať od dodávateľa zmenu súčasných zmluvných podmienok, ktoré zakladajú stav „lock-in“, napríklad odovzdaním komentovaného zdrojového kódu, riešiť vysporiadanie majetkových práv ziskaním licencie, oprávňujúcej objednávateľa, resp. tretie osoby k úpravám a zásahom do SW diela, t.j. získať práva na použitie SW diela minimálne v rozsahu, ustanovenom v § 19 ods. 4 Autorského zákona. Motiváciou dodávateľa vyhovieť požiadavkám obstarávateľa by malo byť jednak predĺženie SLA zmluvy, a jednak vyhliadka na to, že verejný obstarávateľ nebude mať záujem prevádzkovať autorskými majetkovými právami zablokované SW dielo, ktoré môže prevádzkovať s jediným dodávateľom, ktoré skôr či neskôr nahradí novým riešením.

V prípade kritickej infraštruktúry štátu je možné za zákonom stanovených podmienok z dôvodu dlhšieho implementačného cyklu takéhoto informačného systému, z dôvodu následkov jeho nefunčnosti, ako i dlhšieho ekonomicky primeraného prevádzkového obdobia, s prihliadnutím na vyššie uvedené povinnosti OVM vyplývajúce zo zákona o správe majetku štátu a zo zákona o rozpočtových pravidlách využiť spôsob PRK, resp.  iné zákonné postupy, opakovane. Podľa vyhlášky Národného bezpečnostného úradu č. 362/2018 Z.z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení (vyhláška Národného bezpečnostného úradu z 11. decembra 2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení). V prípade kategorizácie sietí a ISVS, ktoré sú klasifikované ako prísne citlivé, sa kladú iné, prísnejšie nároky na zabezpečenie požadovanej úrovne bezpečnosti v nadväznosti na zákon o kybernetickej bezpečnosti, a preto takéto opatrenie má zdôvodniteľný dopad na odlišnú dĺžku životného cyklu obnovy sietí a ISVS (§4 ods. 2 vyhlášky).

Dokumenty:

* „Autorské právo v IT zmluvách“ *(bude vypracované v ďalšej verzií Koncepcie)*

# Ďalšie kroky ku konsolidácii stavu v oblasti prevádzkových zmlúv

Nutnou podmienkou na uplatnenie zákonného postupu podľa ZVO, ktorého výsledkom by bola servisná zmluva na primerané obdobie maximálne 3 rokov (t.j. na obdobie nevyhnutné na vytvorenie a implementáciu nového SW diela, ktoré bude dodané na základe novej zmluvy, uzatvorenej ako výsledok jedného zo zákonných postupov verejného obstarávania - okrem PRK, resp. dodatku, na vytvorenie a implementáciu nového SW diela, alebo do uzavretia novej prevádzkovej zmluvy na dlhšie obdobie pre pôvodné SW dielo, pričom v osobitných prípadoch informačných systémov spadajúcich pod kritickú infraštruktúru štátu s prihliadnutím na zákon č. 278/1993 Z. z.  o správe majetku štátu v znení neskorších predpisov a zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je možné maximálnu lehotu uplatniť opakovane), je identifikovať zákazku **v zozname projektov**, v rámci ktorých je potrebné z dôvodov efektívneho plnenia úloh verejnej správy zabezpečiť plynulú prevádzku informačných systémov.

1. Zoznam IT projektov(zmlúv o dielo na unikátne SW diela, prevádzkových zmlúv pre unikátne SW diela, pri ktorých je relevantný vendor lock-in dodávateľa) jednorázovo zostaví a bude následne viesť Úrad podpredsedu vlády SR pre investície a informatizáciu. Súčasťou tohto zoznamu je informácia o priebehu a stave rokovaní o uzatvorení dodatku s jednotlivými dodávateľmi, prípadne dôvody pretrvávania stavu „vendor lock-in“. Zoznam zmlúv bude transparentne zverejnený a prístupný na webovom sídle ÚPVII. Posudzovanie popísaných situácií (Situácia 2, 3, 4) sa bude uskutočňovať k dátumu schválenia dokumentu Koncepcie nákupu IT vo verejnej správe Radou vlády pre digitalizáciu a jednotný digitálny trh. Tento zoznam sa nevzťahuje na prvky kritickej infraštruktúry štátu podľa osobitného zákona.
2. Použitie postupov priameho rokovacieho konania (pre zmluvy uvedené v predošlom bode) je možné len v prípade ak sú splnené zákonné dôvody a nasledovné podmienky:
   1. Verejný obstarávateľ ako prvý krok predloží UPVII na schválenie svoje zdôvodnenie rozhodnutia ohľadom voľby v otázke ďalšieho smerovania stratégie rozvoja predmetného IS, podložené vypracovanou CBA, t. j. či po ukončení predĺženia SLA zmluvy na max. 3 roky:

1. pokračovať v podpore udržateľnej prevádzky pôvodného IS formou následnej servisnej zmluvy alebo
2. mať následne obstaraný a dodaný úplne nový IS ktorý nahradí pôvodný IS.

Predĺženie zmluvy nesmie prekročiť primeranú dobu potrebnú na prípravu nového verejného obstarávania.

Uvedené zdôvodnenie musí obsahovať posúdenie oboch variant z pohľadu ekonomického, finančného, technického, pričom preferovaný variant musí byť v celkovom posúdení výhodnejší. Zároveň je obstarávateľ povinný uviesť prepodkladaný časový harmonogram verejného obsarávania a plán krokov vedúcich k vyriešeniu celkovej situácie.

1. UPVII zriadi komisiu zloženú z nezávislých IT odborníkov, ktorí budú odborne erudovaní v oblasti IT a budú mať dostatočné skúsenosti z praxe IT. Úlohou komisie UPVII bude po odbornej stránke posudzovať zdôvodnenia rozhodnutí verejných obstarávateľov ohľadom voľby v otázke ďalšieho smerovania stratégie rozvoja predmetného IS (viď nasledovný bod 4.) z hľadiska ekonomického, finančného a technického a časového.
2. Následne komisia UPVII zdôvodnenie verejného obstarávateľa odborne posúdi a vyhodnotí, ktorý variant odporúča pre realizáciu, a prípadné odchýlenie sa verejného obstarávateľa od odporúčania musí byť zdôvodnené.

Zároveň týmto krokom bude preventívne zabránené vzniku situácie, kedy by po uplynutí max.3 rokov, chcel verejný obstarávateľ zrealizovať ďalšie PRK alebo dodatok na predĺženie servisnej zmluvy, pričom nekonal podľa zvolenej stratégie ďalšieho smerovania IS v organizácii.

1. Vyhodnotenie a odporúčanie zo strany komisie UPVII, ako aj prípadné zdôvodnenie odchýlenia sa od tohto odporúčania verejným obstarávateľom, sa stane povinnou prílohou pre vyhlásenie PRK na uzatvorenie novej, resp. predĺženie existujúcej servisnej zmluvy k IS formou dodatku.Po 3-ročnej perióde, resp. dobe nevyhnutnej na prípravu opatrení, už nebude možné žiadať o ďalšie PRK, pričom nebude podporované ani z hľadiska plánovania financovania prostredníctvom rozpočtových prostriedkov.

1. Verejný obstarávateľ zároveň pre odôvodnenie PRK resp. dodatku ku zmluve, musí postupovať podľa platného ZVO.
2. V prípade vyhlásenia VO na pokrytie prevádzky existujúceho IS je potrebné zo strany verejného obstarávateľa zahrnúť do podmienok vyhodnotenia takéhoto VO zahrnúť aj vyčíslenie tranzitívnych nákladov a ocenenie rizík, spojených s prípadným prechodom pokrytia prevádzky existujúceho IS novým dodávateľom.

Cieľom uvedeného opatrenia a postupu je dosiahnutie transparentnosti postupu využívania priameho rokovacieho konania pri IT zákazkách ako poslednej inštancie pri riešení servisných zmlúv na IT diela v súlade so ZVO a dosiahnutie hospodárneho, efektívneho a účelného vynakladania verejných zdrojov v oblasti IT.

# Zoznam príloh

* „Prípravne trhové konzultácie a predbežné zapojenie záujemcov alebo uchádzačov“
* „Bežná dostupnosť“
* „Prehľad postupov VO v tabuľke“
* „Opis predmetu zákazky“
* „Podmienky účasti vo verejnom obstarávaní IKT“
* „Delenie ITzákaziek na časti“
* „Súťaž návrhov s následným PRK na SW diela (vrátane príloh Kritériá na vyhodnotenie návrhov a Odbornosť členov komisie na vyhodnotenie ponúk/poroty pri súťaži návrhov)“
* „Zmeny zmluvy, rámcovej dohody a koncesnej zmluvy počas ich trvania“

1. list Európskej komisie (Directorate-General for Internal Market, Industry, Enterpreneurship and SMEs, Innovative and E-Procurement), Ref. Ares(2017)1502578 z 20. marca 2017 a list Európskej komisie Ref.Ares(2017) 3469040 zo dňa 10. júla 2017 [↑](#footnote-ref-1)
2. Pre významné informačné systémy verejnej správy odporúčame plánovať životný cyklus v dĺžke trvania 8 až 12 rokov. [↑](#footnote-ref-2)
3. uvedené schválené dokumenty je možné nájsť na odkaze http://www.informatizacia.sk/strategicke-priority-erf/24190s [↑](#footnote-ref-3)
4. Ekonomická výhodnosť sa potvrdzuje poskytovateľom služieb – štátnou organizáciou vo vzťahu k stratégií rozvoja eGovernmentu. Napr.rezervácia voľných IaaS kapacít privátneho vládneho cloudu pre vybrané systémy verejnej správy a orientácia „nekritických systémov“ do hybridného vládneho cloudu. [↑](#footnote-ref-4)
5. Public Procurement - Guidance for practitioners (Verejné obstarávanie – Usmernenie pre odborníkov z praxe), Európska Komisia, 2015. Dostupné na: http://ec.europa.eu/regional\_policy/sources/docgener/informat/2014/guidance\_public\_proc\_en.pdf [↑](#footnote-ref-5)
6. V tomto časovom rámci je objektívne technicky nemožným (resp. vylúčeným) vytvorenie a dodanie nového informačného systému a zároveň v prípade obstarania prevádzkových zmlúv na dobu do 3 rokov neexistuje hospodárska súťaž, nakoľko noví uchádzači nemajú šancu v tak krátkom období eliminovať výhodu pôvodného dodávateľa v tom, že nemusí investovať čas a peniaze do absorbovania poznatkov nevyhnutných na spoľahlivé poskytovanie tejto služby, čo diskriminuje nových uchádzačov. [↑](#footnote-ref-6)
7. V tomto časovom rámci je objektívne technicky nemožným (resp. vylúčeným) vytvorenie a dodanie nového informačného systému a zároveň v prípade obstarania prevádzkových zmlúv na dobu do 3 rokov neexistuje hospodárska súťaž, nakoľko noví uchádzači nemajú šancu v tak krátkom období eliminovať výhodu pôvodného dodávateľa v tom, že nemusí investovať čas a peniaze do absorbovania poznatkov nevyhnutných na spoľahlivé poskytovanie tejto služby, čo diskriminuje nových uchádzačov. [↑](#footnote-ref-7)
8. V tomto časovom rámci je objektívne technicky nemožným (resp. vylúčeným) vytvorenie a dodanie nového informačného systému a zároveň v prípade obstarania prevádzkových zmlúv na dobu do 3 rokov neexistuje hospodárska súťaž, nakoľko noví uchádzači nemajú šancu v tak krátkom období eliminovať výhodu pôvodného dodávateľa v tom, že nemusí investovať čas a peniaze do absorbovania poznatkov nevyhnutných na spoľahlivé poskytovanie tejto služby, čo diskriminuje nových uchádzačov. [↑](#footnote-ref-8)