**Záznam z rokovania pracovnej skupiny „nákup IT“ uskutočneného dňa (14. 09. 2022) o 10.30 hodine prostredníctvom použitia aplikácie MS Teams.**

Predseda pracovnej skupiny „nákup IT“ Kristian Hodossy privítal účastníkov rokovania pracovnej skupiny, pričom v prvom kroku overil prítomnosť členov pracovnej skupiny. Predseda pracovnej skupiny konštatoval vo vzťahu k prezencii účastníkov nasledovné:

Prítomní:

|  |  |
| --- | --- |
| MIRRI SR | Hodossy, Bezek, Hladík, Raučina, Hevesi, Véghová, Fedor, Vilim, Čmiko |
| ÚVO | Luhový |
| MDaV SR | Minarovič |
| ŠÚ SR | Neborášek |
| ITAS | Marek |
| MK SR | Machel |
| UJD SR | Cigáneková |
| NASES | Švantner |
| PMÚ SR | Ondruš |
| MFSR | Johanesová |

Predseda pracovnej skupiny predstavil témy zasadnutia pracovnej skupiny, ktorými sú:

* Centrálne verejné obstarávanie produktov a služieb Oracle – status,
* Centrálna zmluva pre produkty a služby SAP – status,
* Centrálny dynamický nákupný systém pre produkty a služby IBM – status,
* Centrálne verejné obstarávania IT rolí – status,
* Projekt platforma IT zdrojov – status,
* Cloudové služby (verejné obstarávanie, metodický pokyn)

Predseda pracovnej skupiny pristúpil k informovaniu členov pracovnej skupiny o témach aktuálne realizovaných MIRRI SR, pričom aj prostredníctvom vstupov svojich kolegov krátko informoval o stave konkrétnej témy.

**Centrálne verejné obstarávanie produktov a služieb Oracle, centrálna zmluva pre produkty a služby SAP, centrálny dynamický nákupný systém pre produkty a služby IBM a centrálne verejné obstarávanie cloudových služieb.**

Predseda pracovnej skupiny vo vzťahu k uvedeným centrálnym verejným obstarávaniam informoval o stave pripravovaných alebo úspešne zrealizovaných verejných obstarávaní uvedených IT komodít pričom uviedol nasledovné:

**Oracle** – MIRRI SR sa v súčasnosti nachádza v štádiu vyhodnocovania projektového zámeru ÚHP. Do konca mesiaca september 2022 by malo byť iniciované zriadené dynamického nákupného systému k tejto komodite (za predpokladu, že bude vydané súhlasné stanovisko k projektovému zámeru).

**SAP** – verejné obstarávanie bolo úspešne vyhodnotené a v súčasnosti sa realizuje podpisovanie centrálnej zmluvy na strane MIRRI SR a konzultovanie prístupových požiadaviek zapojených subjektov.

**IBM** – verejné obstarávania na zriadenie centrálneho dynamického nákupného systému bolo vyhlásené, v súčasnosti je MIRRI SR v štádiu vyhodnocovania kvalifikácie jednotlivých subjektov do dynamického nákupného systému.

**Cloudové služby** – uvedený zámer realizovať verejné obstarávania, ktorého predmetom sú cloudové služby (verejnej časti vládneho cloudu), pri podmienke splnenia registrácie v katalógu služieb vládneho cloudu SR, sa v súčasnosti nachádza v štádiu vyhodnocovania projektového zámeru na ÚHP. Následne budú realizované kroky k začatiu verejného obstarávania (za predpokladu, že bude vydané súhlasné stanovisko k projektovému zámeru).

K uvedeným skutočnostiam neboli zo strany prítomných predložené žiadne dotazy ani námety do diskusie.

**Centrálne verejné obstarávanie IT rolí**

Predseda pracovnej skupiny predstavil zámer centralizovať obstarávanie IT rolí v rámci štátnej a verejnej správy, ktorého podkladom je skutočnosť, že v štáte chýbajú takéto odborné kapacity a možnosť obstarať si takýto typ kapacít by mnoho OVM a iných organizácií privítalo. P. Hladík z MIRRI SR po vyzvaní doplnil detaily k zámeru na strane MIRRI SR centrálne obstarávať takýto typ služby. Zo strany MIRRI SR bolo konštatované, že evidujú vyhlásené verejné obstarávania, ktoré boli na ÚVO kontrolované a taktiež evidujú kontrolné zistenia, ktoré plánujú zohľadniť pri realizovaní verejného obstarávania na MIRRI SR. Za ÚVO sa o slovo prihlásil p. Luhový, ktorý poukázal na skutočnosť, že k dnešnému dňu ÚVO rozhodovalo v dvoch konaniach o námietkach, kde bolo rozporované použitie DNS na obstaranie IT rolí a odporučil naštudovať si uvedené rozhodnutia (vrátane odkazu na rozhodnutie vydané v Českej republike). Zároveň zástupca ÚVO konštatoval, že z oboch rozhodnutí vyplýva skutočnosť, že spôsob verejného obstarávania, konkrétne využitie dynamického nákupného systému sa javí ako nevhodná a lepší spôsob je obstarávanie iným postupom, ktorého výsledkom je rámcová dohoda podľa zákona o verejnom obstarávaní. Zástupcovia MIRRI SR deklarovali, že budú vo svojom verejnom obstarávaní reflektovať na existujúcu rozhodovaciu prax, avšak deklarovali, že nevylučujú zadávanie zákazky prostredníctvom DNS K uvedenej téme sa prihlásil p. Minarovič z MDaV SR, ktorý poukázal na skutočnosť, že chýba jasné a jednoznačné rozdelenie IT rolí z pohľadu toho, čo má OVM kontrahovať do vlastného ľudského kapitálu a čo má naopak obstarávať z externého prostredia. Biznis a IT analytikov má mať podľa slov zástupcu MDaV SR zazmluvnených priamo medzi internými zamestnancami. P. Bezek z MIRRI SR v nadväznosti na túto poznámku konštatoval, že zašle koncepciu rozvoja ľudských zdrojov. (e-mail zaslaný p. Minarovičovi 14.09.2022).

**Platforma IT zdrojov**

Predseda pracovnej skupiny spolu s p. Hladíkom predstavili a informovali o stave projektu platforma IT zdrojov (ďalej len „***PITZ***“), pričom pre účely pochopenia popísali, čo má byť jej účelom. Taktiež bolo povedané, že stav PITZ je v štádiu finalizácie projektovej dokumentácie, a následne by malo dôjsť k postupnej realizácii verejného obstarávania. P. Cigánekova za ÚJD SR sa pri tejto téme odvolala na májové zasadnutie pracovnej skupiny, v zmysle ktorého jej malo byť zaslané stanovisko k otázke „*možnosti využitia PITZ respektíve prostriedkov plánu obnovy a odolnosti alebo iného kapitálu z EÚ za účelom objednania si IT expertov prostredníctvom PITZ; poukázala pritom na skutočnosť že ostatné ústredné orgány štátnej správy nemajú kapacity na kontrahovania takéhoto typu externých pracovníkov zo štátneho rozpočtu*“. Predseda pracovnej skupiny sa ospravedlnil za nezaslanie stanoviska podľa úlohy z pracovnej skupiny uskutočnenej v máji 2022 a sľúbil po konzultáciách na úrovni MIRRI SR zaslať stanovisko písomne (e-mailom) do konca septembra 2022 ÚJD SR, ŠÚ SR, PMÚ SR a MDaV SR.

**Úloha:** **MIRRI SR zašle stanovisko týkajúce zapojenia ostatných ústredných orgánov štátnej správy do čerpania finančných prostriedkov z plánu obnovy a odolnosti alebo iných európskych zdrojov za účelom obstarania IT rolí (T: 30.09.2022).**

Záverom predseda pracovnej skupiny vyzval členov pracovnej skupiny, aby pred ďalším zasadnutím pracovnej skupiny iniciatívne predložili témy, ktoré vnímajú ako problematické z ich pohľadu a tieto budú zaradené na rokovanie pracovnej skupiny. Predseda pracovnej skupiny ukončil zasadnutie pracovnej skupiny.